Fatthaahuge salhi vaahaka thah hahdhehge therein\nފައްތާހުގެ ސަޅި ވާހަކަތައް ހައްދެއްގެ ތެރެއިން\nހައްދަކީ ރިކޯޑް މުގުރާނެ ފިލްމެއް\nފިލްމުގެ ޕޯސްޓަރު މިންގަނޑަށް ފެތޭ\nފިލްމީ ދާއިރާގައި ނުލިބޭ ކާމިޔާބީއެއް ނެތް\nޑައިރެކްޓަރު އަބްދުލް ފައްތާހު އެންމެފަހުން އާންމުންގެ ސަމާލުކަން ހޯދީ އިހަށް ދުވަހު އިއުލާނުކުރި އޭނާގެ އާ ފިލްމު "ހައްދު" ގެ ނިކަން ހިތްގައިމު ޕޯސްޓަރަކުންނެވެ. ފައްތާހުގެ ސިގުނޭޗާ ބަހުރުވައިން ނަމަ ވަރަށް ސަޅި އަދި އެހާމެ ހަބޭސް އަދި ނިކަން ޗާލޫވި، ލޯބި ލޯބި ޕޯސްޓަރަކުންނެވެ.\nއެކަމަކު ފައްތާހުގެ މި ޕޯސްޓަރެއް އެއް ބައެއްގެ މެދުގައި އަނދަމުންދާ އަލިފާންގަނޑަކަށް ބަދަލުވެފައިވާކަން ވެސް ފާހަގަކޮށްލަން ޖެހެ އެވެ. ނަމަވެސް ޑައިރެކްޓަރު އަބްދުލް ފައްތާހާއި އޭނާގެ ފިލްމުތައް އެނގޭ މީހުން މި ޕޯސްޓަރުގެ މައްސަލަ އެވަރުގެ ކަމަކަށް ނަހަދަފާނެ އެވެ. ސަބަބަކީ މި ޕޯސްޓަރެއްގައި ފައްތާހުގެ ހުރިހާ ސިފައެއް އާދައިގެ މަތިން ޖައްސާފައިވުމެވެ.\nދިވެހި ސިނަމާގެ ބެލުންތެރިންގެ މެދުގައި މި ޑައިރެކްޓަރު މަޝްހޫރުކަން ހޯދާފައި ވަނީ ރީތި މީހުން ފިލްމު ސްޓާރުންނަށް ބަދަލުކޮށްލާ ތަޖުރިބާކާރެއްގެ ގޮތުގަ އާއި މޭކަޕާއި ކުލަގަދަވި ކޮސްޓިއުމްތަކާއި ހިތްގައިމު ސިނެމެޓޯގްރެފީއާ އެކު ބެލުންތެރިން އާޝޯހުކުރުވައި އެންމެ ގަދަ އަށް މާފޮޅުވައިދޭ ޑައިރެކްޓަރުގެ ގޮތުގަ އެވެ. ވަކިން ހާއްސަކޮށް އޭނާގެ ފިލްމުތަކަށް ހާއްސަ ރޮމޭންޓިކް މަންޒަރުތަކާއި ނިވައުކަން ކުޑަ ފެޝަންތަކުން ރިހި އިސްކިރީނުގައި އޭނާ ކިޔައިދޭ ވާހަކަތައް ވަރަށް ވެސް ތަފާތުވެފައި ސަޅި އެވެ.\nއޭނާގެ މި ސްޓައިލަށް 20 އަހަރުވެއްޖެ އެވެ. ދިވެހި ސިނަމާގައި އޭނާ އަށް ނުލިބޭ ފަހުރެއް އަދި މީހުން މުނިފޫހިފިލުވައިދީގެން ނުލިބޭ ޝަރަފެއް މިއަދަކު ނެތެވެ. ޝަރަފްވެރި ގައުމީ ފިލްމު އެވޯޑްސް އިން ފެށިގެން ގޮސް ރައީސުން ޖުމްހޫރިއްޔާގެ ހިތްވަރު ދިނުމުގެ އިނާމް ވެސް އޭނާ ވަނީ ހާސިލުކޮށްފަ އެވެ.\nތިރީގައި މި އޮތީ ފައްތާހުގެ މި ސަޅި އަދި އެހާމެ އާދަޔާހިލާފު ކެރިއަރުގެ ސަޅިކަމާއި ހިތްގައިމުކަމާ ގުޅޭ އިންޓަވިއުއެކެވެ.\nމިހާރު ކުރަމުންދާ މަސައްކަތްތަކުގެ ތެރެއިން ފޭނުންނާއި ސަޕޯޓަރުންނަށް އެންމެ ފަހުގެ އަޕްޑޭޓެއް ދޭ ނަމަ ކޮން ކަހަލަ އުފާވެރި އަދި ސަޅި ޚަބަރުތަކެއް ދޭނީ؟\n"މޭޖާ ތިން ކަމެކޭ ލައިފުގައި މިހާރު ކުރަމުން މި ދަނީ. އޭގެ ތެރެއިން އެއް ކަމަކީ ވައްޓަފާޅި (ޓީވީ ޝޯ). ސީޒަން ސިކްސްއާ ހަމަ އަށް މި އޮތީ އައިސްފަ. ރޯދަ މަހު ވައްޓަފާޅީގެ ސީޒަން ސިކްސް ބެލުންތެރިންނާ ހަމަ އަށް ފެނިގެންދާނެ. މިފަހަރުގެ ޓޮޕިކަކީ ސަފާރީ. ދެން މި އޮތީ ފިލްމު ހައްދު. މި އަހަރުގެ ސެޕްޓެމްބަރު ސިކްސްގައި ފެނިގެންދާނެ. މިއީ ފައްތާހުގެ ވަރަށް ހާއްސަ މޫވީއެއް. އޭގެތެރެއިން އެއް ކަމަކީ މީގެ ޓެކްނިކަލް ކްރޫ. މީގެ ސްޓާ ކާސްޓިން. އަދި މީގެ ލަވަތައް ވެސް މިއީ ވަރަށް މުހިންމު ބައެއް."\n"ފައްތާހުގެ ސޯޝަލް ރެސްޕޮންސިބިލީގެ ދަށުން، ވޭސްޓް މެނޭޖުމަންޓާ ބެހޭ ހޭލުންތެރިކުުރުމުގެ ޕްރޮގްރާމްތަކެއް ވެސް ހިންގަމުން އަޅުގަނޑު މި ގެންދަނީ."\nބުނެވިދާނެތަ "ހައްދު" މިއީ ދިވެހި ސިނަމާ އަށް ބަދަލުތަކެއް ނުވަތަ ތަފާތު އިހްސާސްތަކެއް ގެނުވާނެ ފައްތާހުގެ ފިލްމެކޭ؟ މި ފިލްމުގެ ވިޝަން ފައްތާހުގެ ބޮލު ތެރޭގައި ގެންގުޅެމުންދާ ގޮތުގެ ކުޑަ މަންޒަރެއް ދެވިދާނެތަ؟\n"އަޅުގަނޑުމެންގެ ޕްރޮޑަކްޝަން ޓީމަކީ ފުދޭވަރަކަށް ތަޖުރިބާ ބޮޑު ނޫނީ ކްރިއޭޓިވިޓީ ހުރި މީހުންތަކަކާ އެކުގައި އަޅުގަނޑު މި މަސައްކަތް މި ކުރަނީ. މިސާލަކަށް މިއުޒިކަށް ބަލާލި ކަމުގައިވިޔަސް ސިނެމެޓޯގްރެފީ އަށް ބަލާލި ކަމުގައިވިޔަސް ލިރިކްސް އާއި ސްޓޯރީ ލައިން އަށް ބަލާލި ކަމުގައިވިޔަސް ޕްރޮޑަކްޝަން ހައުސް އަށް ބަލާލިކަމުގައިވިޔަސް އެންމެ ރަނގަޅު އެންމެ ސަޅި މީހުންނާ އެކުގައޭ މީތި ކުރިއަށް މި ގެންދަނީ. އެހެންވީމަ އެކަންތައް ވަރަށް ސަޅި ބަދަލަކަށް ވެދާނެ."\n"ދެން ޔަގީނަށް ވެސް ދިސް ވިލް ބީ އަ ރިކޯޑް ބްރޭކިން މޫވީ."\nހައްދު މި ފިލްމު އިއުލާނުކުރުމުން ވަރަށް ގިނަ ބަޔަކަށް ހައިރާންކަމެއް ލިބިގެންދިޔަ ފިލްމުގެ ފިރިހެން ލީޑުގެ ފަރާތުން. މުޅިން އާ މޫނެއް ފައްތާހުގެ މިވަރުގެ ބޮޑު ފިލްމަކަށް ނެގި ސަބަބާއި މަޝްހޫރު ފިރިހެން ސްޓާރަކު ނުނެގި ސަބަބު ހައިރާންވި މީހުންނަށް ކިޔައިދީފާނަންތަ؟\n"އަޅުގަނޑުގެ ހުންނާނެ ޑްރާމާ ކުޅޭ ސްޓާރުން. ލަވަކުޅުވާ ސްޓާރުން. އަޅުގަނޑުގެ ހުންނާނެ ފިލްމުގެ ލީޑު ދޭނެ މީހުން. ފެށުނީއްސުރެން ވެސް އަޅުގަނޑު ފާހަގަކުރަން ރޮމޭންޓިކް ފިލްމުތައް ކުޅެން ޖެހޭނީ ރީތި މީހުންކަން. އެގޮތުން ޔޫއްޕެ އާއި ސީޒަން ފާހަގަކޮށްލަން ބޭނުންވޭ. އެގޮތަށް ބަލާފައި ހަމަ މި ފިލްމަށް ވެސް ބޭނުންވީ ހަށިގަނޑު ރީތި ސްޓާރަކު ގެންނަން."\n"ހައްދު މި ފިލްމަށް ބޭނުންވީ ނިއު ފޭސްއެއް. އެބަ ބޭނުންވޭ މީހާގެ ހަށިގަނޑު ދައްކާލަން ޖެހޭ ވަގުތުތަކުގައި ރީތި ފިޒީކެއް ހުންނަން. އެގޮތުން ވަރަށް ބަލާފަ ޝިބާން އަށް ފިލްމުން ފުރުސަތު ދިނީ. ދެން އަސްލު ކާސްޓުން ނިއުވާން އެބަޖެހޭ ފިލްމީ ދާއިރާ އިތުރަށް ތަރައްގީކުރައްޏާމު. އަބަދު އެއް ބަޔަކު ފެންނަ ނަމަ ބުނާނެ ކޮބައިހޭ ލުކް ފޯވާޑްކުރާނެ ކަމަކީ. އެހެންވީމަ މި ފިލްމުން ލުކް ފޯވާޑްކުރަންވީ އަޅުގަނޑުގެ ބަތަލަށް."\nދެން މީހުން ދައްކާ އަނެއް ވާހަކަ އަކީ ހައްދުގެ ޕޯސްޓަރުގެ ވާހަކަ. ނިވާކަންކުޑަ، މުޖުތަމައުގެ އަހުލާގާ ނުގުޅޭ މިންގަނޑެއްގެ ޕޯސްޓަރެކޭ ބުނެ ބައެއް މީހުން ފާޑުކިޔަމުން ގެންދޭ. ދިފާއުގައި ނުވަތަ ރައްދުގައި ފައްތާހު ބުނެލަން ބޭނުންވަނީ ކީކޭ؟\n"އޭގެ މާނަ އެ މީހަކު ސިފަކުރާނެ ގޮތަކަށް ސިފަކުރަންވީ. ހުސް ގަޔާ ފުޅުން މަތި ފެންވަރަށް އެގޮތަށް އޮތުން އެއީ އަޅުގަނޑަކަށް މައްސަލައެއް ނޫން. ދެން މިސާލަކަށް އަންހެން ކުއްޖަކު އެ އޮތީ ފިރިހެން ކުއްޖެއްގެ އުނގުގައި ބޯއަޅާލައިގެން. އޭނަ ފޮތެއް ކިޔަން އެ އޮތީ. ދެން އަނެއް އަންހެން ކުއްޖާ ކޮނޑުގައި ބޯ އަޅާލައިގެން. މިއީ ބެލުންތެރިންނަށް އެންމެ ފައްކާވާނެ ގޮތަކަށް ފިލްމު ގެންދަން ބޭނުންވާތީ ފުރަތަމަ މަސައްކަތް ވެސް ވަރަށް ކެޗީކޮށްފައި މި ވަނީ."\n"ރާއްޖޭގައި މިހާރު ވެސް އެންމެ ގިނަ މީހުން ބަލައިގެންފައިވީ ޕޯސްޓަރަކަށް ވެފައި މި ވަނީ."\nބައެއް ފަރާތްތަކަށް ފައްތާހުގެ މިފަދަ ޕޯސްޓަރެއް އާވިޔަސް ފައްތާހުގެ ފިލްމު ބަލާ މީހުންނަށް އެނގޭނެ މިއީ ވެސް ފައްތާހުގެ ޓްރޭޑްމާކް ސްޓައިލެއްކަން. ގައިގޯޅި ނުވަތަ ސްޓީމީ މަންޒަރުތައް ޑައިރެކްޓްކުރާއިރު ސަމާލުކަން ދޭ ކަންތައްތަކީ ކޮބާ؟\n"އެވްރެޖުކޮށް ބަލައިފިއްޔާމު ފައްތާހުގެ ފިލްމެއްގައި ހަމަ ހުސްގަޔާ ފެންނާނެ އާންމުކޮށް. ރީތި ސޭންޑްބޭންކް ފެންނާނެ. ރީތި ހެދުންތައް ފެންނާނެ. ފައްތާހުގެ ފިލްމުތަކުން (ލޯބީގެ މަންޒަރުތައް) ފެންނާނީ ވަރަށް ރީތިކޮށް. މިސާލަކަށް އަތްލިޔަސް، ކުރު ހެދުމެއް ލިޔަސް ނުފެންނާނެ ހަޑި ސިފައެއް"\n"ރޮމޭންސް މަންޒަރުތައް ދުރުގައި ހުރެގެން ނުދެއްކޭނެ އަޅުގަނޑުމެންނަށް. އެހެންވީމަ ޖެހޭނެ ކައިރިވެލަން ވެސް."\nބައެއް މީހުން ބުނޭ އެފަދަ ގައިގޯޅިކަން ބޮޑު މަންޒަރުތައް ފިލްމުތަކުގައި ހިމެނުމަކީ މުޖުތަމައު ހަލާކުވެދާނެ ކަމެކޭ. މިސާލަކަށް ބޮލީވުޑްގެ ރޭޕް ކަލްޗާ ކުށްވެރިވާ ގޮތަށް. ފައްތާހު ގަބޫލުކުރަންތަ މި ވާހަކަތައް އެއްވެސް ވަރަކަށް؟\n"މިސާލަކަށް ހުއްޓުވަން ޖެހޭ ކަމެއް ދައްކާފަ ނުވަތަ ދެއްކޭނެ ގޮތްތަކެއް ކަނޑައަޅާފަ އޭގެ ފަހުން ދޯ ހުއްޓާލަންވީ ރީޒަންސް ދެއްކޭނީ. އެހެންވީމަ މުޖުތަމައުގައި މި ހުންނަ ނޭދެވޭ ކަންތައްތަކާއި ރަނގަޅު ކަންތަކާއި ކުރިއަށް ދެކެން ބޭނުންވާ ކަންކަމާ އެކުގައި ފިލްމު މި އަންނަނީ. ޑްރާމާ ވެސް ލަވަ ވެސް މި އަންނަނީ. އެހެންވީމަ އޭގެ ތެރެއިން ބެލުންތެރިން ހޮވާށޭ މިއީ ރަނގަޅު ކަމެކޭ މިއީ ގޯސްކަމެކޭ. ގޯސްކަންތައް ކޮށްގެނެއް ނުވާނެއޭ. ރަނގަޅު ކަންތަކޭ ކުރާނީ."\nފައްތާހުގެ ދިރިއުޅުމުގައި "ލުކްސް" ނުވަތަ މީހާގެ އެޕިއަރެންސް މުހިންމުވަނީ ކިހާ ވަރަކަށް؟\n"ހުރިހާ ކުދިން ވެސް މިހާރު ވަރަށް ރީތި. އީވެން ދޭއި އާ ޗަބީ، އީވެން ދޭއި އާ ސްލިމް. މީގައި އަދި އެންމެ މުހިންމީ ޑްރެސް ކޯޑް. ހުރިހާ ކުދިންނަކީ ވެސް ރީތި ކުރިން މިހާރު. މާލެ އިން ފެށިގެން ރަށްތަކަށް ދިޔަޔަސް ފެންނަ ކުދިން ވަރަށް ސްޓައިލިޝް މިހާރު. ދެން އޭޒް އަ ސްޓާ ނުވަތަ ސެލެބްރިޓީ އަކު މަޝްހޫރުވުމަށް ފަހުގައި އެމީހަކު ބިލޯންގްވޭ ކޮމިއުނިޓީއަކަށް. އެހެންވީމަ ކޮމިއުނިޓީ އިން އޭނާގެ ޑްރެސް ކޯޑަށް ވެސް ބަލާނެ. އޭނަގެ ލައިފްސްޓައިލް އާއި ފިޒީކަށް ވެސް އެޕްރެޝިއޭޓްކުރާނެ"\n"ދެން ބޭރުފުށުން މިގޮތަށް ރީތިކޮށްލާއިރު އެތެރެފުށުން ވެސް އެގޮތަށް ރީތިކޮށްލުން ވަރަށް މުހިންމު ކަމަށް އަޅުގަނޑު ދެކެނީ."\nލުކްސްގެ ވާހަކަ ދައްކާއިރު ބައެއް މީހުން ބުނޭ ފައްތާހުގެ ފިލްމަކަށް ވެސް ނުނަގާނެއޭ ހުތުރު މީހަކު. ރީތި މީހުންނޭ ނަގާނީ. މިއީ ތެދެއް ނަމަ މި ވިސްނުން ގެންގުޅޭ ގޮތް ކިޔައިދީބަލަ؟\n"ރީތި ފިރިހެން ކުދިންނާއި ރީތި އަންހެން ކުދިން ފެނުމަކީ ހަމަ ޔަގީނަށް ވެސް އޯޑިއެންސްގެ ހިތްތަކަށް އިހްސާސްތަކެއް ވައްދަދޭނެ ކަމެއް. ކުޅެން ޖެހޭ ކެރެކްޓާއަކަށް ބަލާފައި އެ ކެރެކްޓާއަކަށް އެންމެ ކަމުދާގޮތަކަށް މީހުން ނެގުން މީގައި މުހިންމީ. މިއީ އެއްވެސް ސްޓާރަކަށް ބުނާ ބަދުބަހެއް ނޫން އެއްގޮތަކަށް ވެސް. އާންމުކޮށް ލަވަތަކަށް އަޅުގަނޑު ނަގާނީ ވަކި ބަޔަކު. ކޮންމެ ކޮންމެ މީހަކު ނުނަގާނެ ލަވައެއް ކުޅޭކަށް. އެކަމަކު އެއީ އެހެން ސްޓާރުންނަށް ކުރާ އިންސަލްޓެއް ނޫނޭ. ތަފާތުކުރަނީކީއެއް ނޫނޭ. އެއީ އަޅުގަނޑު ގަބޫލުކުރާ ގޮތް. ކެރެކްޓާ އަށް ބަލާފައި ނަގާއިރު ސިފަ އަށް ވެސް ބަލަން."\nއާ ފިލްމެއްގެ މަސައްކަތްތަށް ނުކުންނައިރު އެވޯޑްތަކަކަށް ވެސް އުއްމީދުކުރާނެކަން ނޭނގެ. އެކަމަކު މިދިޔަ ގައުމީ ފިލްމު އެވޯޑްސް ނިމިގެންދިޔަ އިރު ފައްތާހަކީ ހުސްއަތާ ނުކުންނަން ޖެހުނު ފިލްމީ ދާއިރާގެ ބޮޑު އެއް ނަން. އެވޯޑެއް ނުލިބި ދުވަސްވުން ސިފަކުރާނީ ކިހިނެތް؟\n"އެއްވެސް އެވޯޑެއް ނުލި އެންމެފަހުން ދިއުން އަޅުގަނޑު އެއްގޮތަކަށް ވެސް ދެރައެއް ނުވޭ. އެއީ އައި ހޭވް އެޗީވްޑް އަ ލޮޓް. ނެޝެނަލް އެވޯޑުން ފެށިގެން ގޮސް އެމްއެފްއޭ އިން ފެށިގެން ގޮސް ރައީސްގެ ހިތްވަރު ދިނުމުގެ އެވޯޑް ވެސް ވަނީ އަޅުގަނޑަށް ލިބިފައި. އެހެންވީމަ އަޅުގަނޑު އުފާވޭ އަޅުގަނޑާ ވާދަކޮށް އާ ކުދިންތަކަކަށް އެވޯޑް ލިބުމުން. އެއީ އަޅުގަނޑަށް ލިބޭ ވަރަށް ބޮޑު އުފަލެއް."\n"ދެން އަބަދު އެވޯޑް ލިބުން ވެސް އެއީ އަޅުގަނޑު ގަބޫލުކުރާ ކަމެއް ނޫން. އަޅުގަނޑަށް ވުރެ ރަނގަޅު މަސައްކަތެއް އެހެން މީހަކު ވެސް ހަމަ ކޮށްފާނެ. ކުރެވެން ވެސް ޖެހޭ ދޯ. އެއީ ދޯ ކޮމްޕެޓިޝަން އަކީ."\nވާހަކަ ދައްކާއިރު ނުވަތަ މިފަދަ އިންޓަވިއުތަކުން ވެސް ފައްތާހުގެ ހާއްސަ ކަމެއް ރާގާއި ސަޅި ބަސްތަކުން ވެސް ފާހަގަކޮށްލެވޭ. ރީތިކަމުގެ މާނަ ދޭހަވާ ބަސްތައް ބޭނުންކުރާކަން ފާހަގަކުރެވޭނެ. މިކަމުގެ ސިއްރަކީ ކޮބާ؟\n"ސަޅި، ހަބޭސް، ޗާލު މި (ބަސްތަކަކީ) ވަރަށް ރިލޭޓްވާ އެއްޗެހިތަކެއް އާންމު ދިރިއުޅުމާ. ފިލްމުތަކުގެ ޝޫޓިން ކުރިއަށްދާއިރު ވެސް ވަރަށް ހިތް ހަމަޖެހޭ ޝޮޓެއް ލިބިއްޖެ ނަަމަ ޔެސްއޭ (ކިޔާފައި) އެ ކިކު ދައްކާލެވޭނެ. (މިސާލަކަށް) ވަރަށް ސަޅި ޝޮޓެއް، އެ ނިމުނީ. ވަރަށް ހަބޭސް އިނގޭ. ދެން ވާހަކަ ދެއްކުމުގައި ދިވެހި ބަހަށް ކޮށީ ކަމަށް ވެސް ވެދާނެ. ވުން އެކަށީގެންވޭ. ބައެއް ތަންތަނުގައި ނުބައި ބަސް ވެސް ބޭނުންކުރާނެ. އެއީ މައްސަލައެއް ނޫން. އަންޑަސްޓޭންޑްވުން މިތާގައި އޮންނާނީ. ޑަބަލް މީނިން ވެސް ނަގަންވީ ނަގާނެ ބަޔަކު. އެކަމަކު ފައްތާހުގެ ސްޓައިލްގައި މިކަން ކުރިއަށް ގެންދަން ބޭނުންވަނީ. ލައިފަކީ ސަޅި އެއްޗެއް. އެއީކަން ނޭނގެ ހުރިހާ އެންމެން ވެސް ކޮޕީކޮށްލަންވީ އެއްޗަކީ."\nފައްތާހު އަކީ ފިލްމު ޑައިރެކްޓްކުރުމުގެ އިތުރުން އިޖުތިމާއީ ހަރަކާތްތައް، މިސާލަކަށް ވޭސްޓް މެނޭޖުމަންޓް ފަދަ ސީއެސްއާރު ހަރަކާތްތަކުން ވެސް ފާހަގަކޮށްލެވޭ މޫނެއް. މިއީ ކޮން ކަހަލަ ޝައުގުވެރިކަމެއް؟\n"ސީއެސްއާރު ކޮމްޕޯނަންޓް ލާންވީ ހަމައެކަނި ބޮޑެތި ކުންފުނިތަކަކުންނެއް ނޫން. އަޅުގަނޑު ވެސް ނޫނީ ދެން ހުންނަ މީހަކު ވެސް އެބަޖެހޭ ސީއެސްއާރު ކޮމްޕޯނަންޓެއް ލާން. އަޅުގަނޑަށް ގައުމަކަށް ނުވަތަ މުޖުތަމައަށް ކޮށްދެވިދާނެ ބައިވަރު ކަންތަކެއް އެބަހުރި. އެގޮތަށް އަޅުގަނޑު ވިސްނާލިއިރު އަޅުގަނޑުމެން ޝޫޓިންތަކަށް ގޮސް ބީޗުތަކަށާއި ސޭންޑްބޭންކްތަކަށް ދާއިރު ފުރަތަމަ ކަމަކަށް މި ޖެހެނީ އެތަންތަން ސާފުކުރަން."\n"ދެން އަޅުގަނޑު ހިތަށް އެރީ އެބަޖެހެއޭ މި މައްސަލަ ކޮންމެވެސް ވަރަކަށް ދިވެހިންގެ ސަމާލުކަމަށް ގެންނަން. އެގޮތުން އަޅުގަނޑު މި ފެށީ ރަނގަޅު ގޮތުގައި ކުނި މެނޭޖުކުރާ (ކެމްޕެއިނެއް). އެގޮތުން އަޅުގަނޑު ވާނީ މިހާރު 12 ރަށެއްގައި ހިލޭ ސާބަހަށް ހުރިހާ މުއައްސަސާތަކުގެ މީހުން މިކަމަށް އަހުލުވެރިކޮށްފައި. އެއީ މި ކެރިއާގައި ވެސް އަޅުގަނޑަށް ލިބުނު ވަރަށް ބޮޑު ފަހުރެއް. އަޅުގަނޑު އެންމެ އުފާވަނީ ވެސް އަޅުގަނޑުގެ ފަރާތުން އެހެން މީހުންނަށް ކަންތަކެއް ދަސްވެގެން ދިއުމުން."\nވޯޑްރޯބް: ސީ ގިއާ\nއެސިސްޓެންސް: ޝާޑު / ކ. ގުރައިދޫ\nހާއްސަ ޝުކުރު: ކ. ގުރައިދޫ ކައުންސިލް\nފޮޓޯޝޫޓް ލޮކޭޝަން: ޅޮސްފުށި / ކ. ގުރައިދޫ


ދެކުނު އެމެރިކާ ވޯލްޑްކަޕް ކޮލިފައިން: އާޖެންޓީނާ އާއި ޕެރަގުއޭ ގެ މެޗު ވީ އެއްވަރު ! – Dhuvas Online\nދެކުނު އެމެރިކާ ވޯލްޑްކަޕް ކޮލިފައިން: އާޖެންޓީނާ އާއި ޕެރަގުއޭ ގެ މެޗު ވީ އެއްވަރު !\nދެކުނު އެމެރިކާ ސަރަހައްދުގެ ގައުމުތަކުގެ މެދުގައި މިހާރު ކުޅެމުން އަންނަ ވޯލްޑް ކަޕް ކޮލިފައިންގައި މިއަދު ފަތިހު އާޖެންޓީނާ އާއި ޕެރަގުއޭ ވާދަކުރި މެޗު އެއްވަރުވެގެން ނިމިއްޖެއެވެ.\nއާޖެންޓީނާގެ ބޮންބޮނޭރާ ސްޓޭޑިއަމްގައި ކުޅުނު މި މެޗު އެއްވަރުވީ 1-1 ގެ ނަތީޖާއިންނެވެ.\nފޯރިގަދަ ކުޅުމެއް ދެޓީމުގެ ފަރާތުންވެސް ފެނިގެން ދިޔަ މި މެޗުގައި ފުރަތަމަ ލަނޑުޖަހައި ކުރި ހޯދީ ޕެރަގުއޭ އިންނެވެ. މެޗުގެ 22 ވަނަ މިނެޓްގައި އެ ޓީމަށް ލީޑު ނަގައިދިނީ ލިބުނު ޕެނަލްޓީ އަކުން އަންހެލް ރޮމޭރޯ އެވެ. ޕެރަގުއޭ އިން ލަނޑު ޖަހައި ލީޑު ނެގި ނަމަވެސް މެޗުގެ ފުރަތަމަ ހާފު ނިމުމުގެ ކުރިން އާޖެންޓީނާއިން ވަނީ ލަނޑެއް ޖަގާ ނަތީޖާ ހަމަހަމަ ކޮށްފައެވެ. މެޗުގެ 41 ވަނަ މިނެޓްގައި އާޖެންޓީނާއަށް ނަތީޖާ ހަމަހަމަކޮށްދިން ލަނޑު ކާމިޔާބުކޮށްދިނީ ޖިއޮވާނީ ލޮ ސެލްސޯ ނަގައިދިން ކޯނަރަކުން ނިކޮލަސް ގޮންޒާލެސް އެވެ.\nއެއްވަރެއްގައި އޮވެ މެޗުގެ ފުރަތަމަ ހާފު ނިންމާލިއިރު، ދެވަނަ ހާފަށް ކުޅެން ނިކުމެވެސް ދެޓީމުން ދިޔައީ ނަތީޖާ އަނބުރާލަން ބުރަ މަސައްކަތް ތަކެއް ކުރަމުންނެވެ. އެގޮތުން މެސީ ވަނީ ލަނޑެއް ވެސް ކާމިޔާބު ކޮށްފައެވެ. މި ލަނޑު މެސީ ޖެހީ ޕެރަގުއޭގެ ގޯލް ކީޕަރު ވެސް ބީޓު ކޮށްފައެވެ. އެހެން ނަމަވެސް ވީއޭއާރު ޗެކްކުރުމަށްފަހު ނިންމައިފައިވަނީ މިއީ ގޯލެއް ނޫން ކަމަށެވެ. ވީއޭއާރު ބެލުމަށް ފަހު މެސީ ޖެހި މި ލަނޑު ބަލައިނުގަތީ ލަނޑު ޖެހި ހަމަލާ އުފެއްދުމުގެ ތެރޭގައި އާޖެންޓީނާގެ ކުޅުންތެރިއަކު ފައުލްކޮށްފައިވާ ކަމަށް ބުނެއެވެ. މީގެ އިތުރުން ވެސް މެސީ ފޮނުވާލި ހަމަލާއެއް ވަނީ ޕެރަގުއޭގެ ގޯލުގެ ދަނޑިއަށް ވެސް އަމާޒުވެފައެވެ.\nޕެރަގުއާއި އާއި ދެކޮޅަށް އާޖެންޓީނާ ކުޅުނު މި މެޗު އެއްވަރުވި އިރު، މި ނަތީޖާ އާއެކު ޖުމްލަ ތިން މެޗު ކުޅެގެން ލިބުނު ހަތް ޕޮއިންޓާއެކު ޓޭބަލްގެ އެއްވަނައިގައި އޮތީ އާޖެންޓީނާ އެވެ. ޕެރަގުއޭ އޮތީ ތިން މެޗު ކުޅެގެން ލިބުނު ފަސް ޕޮއިންޓާއެކު ޓޭބަލްގެ ހަތަރުވަނައިގަ އެވެ.\nކޮލިފައިންގެ އިތުރު މެޗެއްވެސް މިއަދު ފަތިހު ވަނީ ކުޅެފައެވެ. އެއީ ބޮލީވިއާ އާއި އިކުއެޑޯ ބައްދަލުކުރި މެޗެވެ. މި މެޗު2-3 ގެ ނަތީޖާއިން ކާމިޔާބު ކުރީ އިކުއެޑޯ އެވެ.\nދެކުނު އެމެރިކާ ވޯލްޑް ކަޕް ކޮލިފައިން ގައި މިރޭ ވެސް ފޯރިގަދަ މެޗުތަކެއް ކުޅޭނެއެވެ. އެގޮތުން މިރޭ ރާއްޖޭ ގަޑިން ދަންވަރު 12:30 ގައި ކޮލަމްބިއާ އަދި އުރުގުއޭ ބައްދަލުކުރާއިރު، މިރޭ މެންދަމު3ޖަހާއިރު، ޗިލީ އަދި ޕެރޫ ބައްދަލުކުރާނެ އެވެ. މިރޭ ފަތިހު 4:30 ގައި ބްރެޒިލް އާއި ވެނެޒުއޭލާ ވާދަކުރާނެއެވެ.


SunOnline: Hulhumale' gai BML ge dollar ATM bahataifi\nހުޅުމާލޭގައި ބީއެމްއެލްގެ ޑޮލަރު އޭޓީއެމް ބަހައްޓައިފި\nމުއާވިޔަތު އަންވަރު 12 Sep 2019, 13:42\nބީއެމްއެލް އިން ހުޅުމާލޭގައި އޭޓީއެމް މެދުވެރިކޮށް ޑޮލަރު ނެގުމުގެ ހިދުމަތް ޓިމް ސޯޔާރ ފައްޓަވައި ދެއްވަނީ --- ފޮޓޯ: ބީއެމްއެލް\nބޭންކް އޮފް މޯލްޑިވްސް (ބީއެމްއެލް)ގެ ހިދުމަތް ފުޅާ ކުރުމުގެ ގޮތުން ފުރަތަމަ ފަހަރަށް ހުޅުމާލެ އިން އޭޓީއެމް މެދުވެރިކޮށް އެމެރިކާ ޑޮލަރު ނެގުމުގެ ހިދުމަތް ދޭން ފަށައިފި އެވެ.\nއާބާދީ އާއި ވިޔަފާރީގެ ގޮތުން ހަލުވި ކަމާއެކު ކުރިއަރަމުންދާ ހުޅުމާލޭގައި ޑޮލަރު ނެގުމަށް ހާއްސަ އޭޓީއެމްއެއް ރަސްމީކޮށް އިފްތިތާހު ކޮށްދެއްވީ ބީއެމްއެލްގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ އެވެ. އެ އޭޓީއެމް ހުންނަނީ ފެރީ ޓާމިނަލް ސަރަހައްދުގައި ހުންނަ ރެނާޓަސް އިތާމުތް ބިލްޑިންގްގަ އެވެ.\nއެ އޭޓީއެމް ބޭނުންކޮށްގެން ކަސްޓަމަރުންނަށް ޑޮލަރު ނެގުމާއި ޖަމާކުރުމުގެ އިތުރުން ފައިސާ ދެއްކުމާއި ޓްރާންސްފާ ގެ ހިދުމަތްވެސް ހޯދޭނެ ކަމަށް ބީއެމްއެލް އިން ބުންޏެވެ.\nބީއެމްއެލް އިން ހުޅުމާލޭގައި އޭޓީއެމް މެދުވެރިކޮށް ޑޮލަރު ނެގުމުގެ ހިދުމަތް ފެއްޓެވުމަށްފަހު --- ފޮޓޯ: ބީއެމްއެލް\nމި ހިދުމަތާ ގުޅޭ ގޮތުން ވާހަކަ ދައްކަވަމުން ޓިމް ސޯޔާ ވިދާޅުވީ ހިދުމަތް ތައާރަފްކުރި ދުވަހުން ފެށިގެން މި ހިދުމަތަށް އާންމުންގެ ބޮޑު ތަރުހީބެއް ލިބެމުންދާ ކަމަށާއި މިއީ ބީއެމްއެލްގެ ކަސްޓަމަރުންނަށް ބޭންކިން ހިދުމަތްތައް ފަސޭހަ ކޮށްދިނުމަށް ކުރަމުންދާ މަސައްކަތުގެ ތެރެއިން ކުރެވުނު މުހިންމު މަސައްކަތެއް ކަމަށެވެ.\nހުޅުމާލޭގައި ފުރަތަމަ ފަހަރަށް އޭޓީއެމް އިން ޑޮލަރު ނެގުމުގެ ހިދުމަތް ފަށާފައިވާއިރު، ބީއެމްއެލް އިން އަންނަނީ ހުޅުމާލޭގެ ތަފާތު ތިން ސަރަހައްދެއްގައި ހަތް އޭޓީއެމް ބަހައްޓައިގެން ހިދުމަތް ދެމުންނެވެ.\nމުޅި ރާއްޖެ ހިމެނޭ ބޭންކިން ވިއުގަޔަކާއެކު 20 އަތޮޅުގައި 37 ބްރާންޗް، 47 ސެލްފްސަރވިސް ބޭންކިން ސެންޓަރު، 110 އޭޓީއެމް، 5500 ޕީއޯއެސް މާޗަންޓުން، 277 ކޭޝް އޭޖެންޓުންގެ އިތުރުން އެންމެ ޒަމާނީ އޮންލައިން ބޭންކިން ހިދުމަތާއެކު ބީއެމްއެލް ގެ އަމާޒަކީ އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުން ކަމަށް އެ ބޭންކުން ވަނީ ބުނެފަ އެވެ.\nހިޔާ ފްލެޓުތަކަށް ގޭސްހޮޅި އަޅަން ކޮންސަލްޓެންޓެއް ހޯދަނީ\nހަލުވި އިންޓަނެޓާއެކު ދިރިއުޅުމަށް އަންނާނެ ކުރިއެރުން!


Zameel ah sulookee fiyavalhu alhan ulhumun Aslam kanbodu vejje\nޒަމީލަށް ސުލޫކީ ފިޔަވަޅު އަޅަން އުޅުމުން އަސްލަމް ކަންބޮޑުވެއްޖެ\n241 ކޮމިޓީގެ މުގައްރިރު މުހައްމަދު އަސްލަމް -- ފޮޓޯ: އަވަސް\nރައްޔިތުންގެ މަޖިލީހުގެ 241 ކޮމިޓީގައި ކުރިއަށް ގެންދާ ޕާލިމެންޓް އިންކުއަރީއަށް ދައުލަތުގެ އިދާރާތަކުން އެއްބާރުލުން ދެމުން ދަނިކޮށް ޑިފެންސް މިނިސްޓްރީގެ ޑެޕިއުޓީ މިނިސްޓަރު ހަސަން ޒަމީލްގެ މައްޗަށް ދައުވާކުރަން މަޖިލީހުން ފޮނުވުމުން 241 ކޮމިޓީގެ މުގައްރިރު މުހައްމަދު އަސްލަމް ކަންބޮޑުވެވަޑައިގެންފި އެވެ.\nމަޖިލީހުގެ އިންކުއަރީ އަށް ވަކިވަކި ސިފައިން ހާޒިރުވާން މަޖިލީހުން އެންގުމުން ޑިފެންސް މިނިސްޓްރީން ވަނީ ގާނޫނުއަސާސީއާއި ސިފައިންގެ ގާނޫނާ ހަވާލާދީ ވަކިވަކި ސިފައިންގެ ބަދަލުގައި އެބޭފުޅުންގެ ފަރާތުން މަޖިލީހަށް ޖަވާބުދާރީވާނީ ތަނުގެ ވެރިން ކަމަށް މަޖިލީހަށް ސިޓީ އަކުން އަންގާފަ އެވެ. މިސިޓީގައި ސޮއި ކުރައްވާފައިވަނީ ޒަމީލް އެވެ.\nޒަމީލްގެ މިސިޓީއާ ގުޅިގެން މަޖިލީހުގެ ރައީސް ވަނީ އެއީ މަޖިލީހުގެ އިމްތިޔާޒުތަކަށް އަރައިގަތުން ކަމަށް ނިންމަވާ، ޒަމީލްގެ މައްޗަށް ދައުވާކޮށްދިނުމަށް މައްސަލަ ޕީޖީ އަށް ފޮނުވާފަ އެވެ. އަދި ޒަމީލްގެ މައްސަލަ ވަނީ މަޖިލީހުގެ އިމްތިޔާޒު ކޮމިޓީ އަށް ވެސް ހުށަހަޅާފަ އެވެ. އެކަމަކު ކޮމިޓީން ރޭ ވަނީ އެ މައްސަލަ ބޭރުކޮށްލާފަ އެވެ. މައްސަލަ ބޭރުކޮށްލަން އެމްޑީޕީގެ ހަތަރު މެންބަރަކު ވެސް ވޯޓު ދެއްވާފައިވެ އެވެ. އަދި ޕީޖީން ވެސް މިއަދު ވަނީ ޒަމީލްގެ މައްސަލަ ފުލުހުންނަށް ހުށަހަޅައިގެން ތަހުގީގަކަށް ފަހު ޖިނާއީ ދައުވާ ކުރަން ފޮނުވަން މަޖިލީހަށް ލަފާ ދީފަ އެވެ.\nއޭނާ ވިދާޅުވީ ޒަމީލްގެ ސުލޫކީ މައްސަލަ ކޮމިޓީއަށް ހުށަހެޅުމުން އެކަމާ ގުޅޭގޮތުން މަޖިލީހުގެ ރައީސް މުހައްމަދު ނަޝީދާއި، މަޖިލީހުގެ ނައިބް ރައީސް އީވާ އަބްދުﷲއާއި އެކަމާ ގުޅޭގޮތުން ސުވާލުކުރެއްވި ކަމަށެވެ. އެހެންނަމަވެސް އޭރުން ހިނގަންޖެހޭ ކަންކަން ހުރީ ހިނގާފައި ކަމަށްވެސް ވިދާޅުވި އެވެ.\nއިންކުއަރީއާ ގުޅިގެން އެއްވެސް ފަރާތަކުން މަޖިލީހުގެ އިމްތިޔާޒަށް އަރައިގަނެފައިވާ ކަމަށް ބުނެ 241 ކޮމިޓީން އެއްވެސް ފަރާތަކަށް އެއްވެސް ހުށަހެޅުމެއް ފޮނުވާފައި ނުވަނީސް ޒަމީލްއަށް ފިޔަވަޅު އަޅަން ދަންވަރު ކޮމިޓީއެއް ބޭއްވުމުން އަސްލަމް ކަންބޮޑުވުން ފާޅުކުރެއްވި އެވެ. އޭނާ ވިދާޅުވީ އިމްތިޔާޒުގެ މައްސަލަތަކުގައި މަޖިލީހުން މިހާރަށް ވުރެ ފުޅާކޮށް މަޝްވަރާކުރަން ޖެހިފައިވާ ކަމަށް ގަބޫލުކުރައްވާ ކަމަށެވެ. އަދި އިމްތިޔާޒުގެ މައްސަލަތައް ކޮމިޓީތަކަށް ހުށަހަޅައި ބަލަންޖެހޭނީ އެކަމުގައި އަމަލުކުރަން އޮންނަ އުސޫލުން ކަމުގައިވެސް ވިދާޅުވި އެވެ.\nއަސްލަމް ވިދާޅުވީ އިންކުއަރީ ހިނގަމުން ދަނިކޮށް ޒަމީލްއާ މެދު މަޖިލީހުން އަމަލުކުރި ގޮތަށް އެހެން ފަރާތަކާ މެދު އަމަލުކޮށްފިނަމަ އިންކުއަރީ އަށް އަސަރުކުރާނެ ކަމަށެވެ. ނަމަވެސް މަޖިލީހުގެ އިމްތިޔާޒާ ގުޅޭގޮތުން ކަންކަން ނިންމަވާނީ މަޖިލީހުގެ ރައީސް ކަމަށާއި އެކަމުގައި ވަކި އެއްޗެއް ދަންނަވަން ބޭނުން ނުވާ ކަމުގައިވެސް ވިދާޅުވި އެވެ.\n"އަޅުގަނޑު އެދެނީ މި އިންކުއަރީގެ މަސައްކަތަށް ފަހިވާ ގޮތަށް ހުރިހާ ކަމެއް ހުރިހާ ބޭފުޅުން ކުރެއްވުން،" އަސްލަމް އެދިވަޑައިގަންނަވާ ގޮތް ވިދާޅުވި އެވެ.\nރައްޔިތުންގެ މަޖިލިސް ޑިފެންސް މިނިސްޓްރީ މާރިޔާ އަހުމަދު ދީދީ + މުހައްމަދު އަސްލަމް ޕޮލިޓިކްސް


Dhe mahah fahu maadhamaa nabawi hulhuvaalanee\nކީިރިތި ރަސޫލާގެ މިސްކިތްކޮޅު: ދެ މަހާ ދިހަ ދުވަހަށްފަހު މާދަމާ އެ މިސްކިތްކޮޅު ހުޅުވާލާނެ --\nމަދީނާގައިވާ ކީރިތި ރަސޫލާގެ މިސްކިތްކޮޅު މަސްޖިދުއް ނަބަވީ އާންމުންނަށް ނުވަދެވޭގޮތަށް ބަންދުކުރިތާ ދެ މަސްދުވަސް ފަހުން މާދަމާ އެ މިސްކިތް ހުޅުވަން ނިންމައިފި އެވެ.\nމުސްލިމުންގެ އެންމެ މުގައްދަސް ދެ މިސްކިތް ކަމަށްވާ މައްކާގައިވާ މަސްޖިދުލް ހަރަމް އަދި މަދީނާގައިވާ ކީރިތި ރަސޫލާގެ މިސްކިތްކޮޅު މަސްޖިދުއް ނަބަވީ އާންމުންނަށް ނުވަދެވޭނެހެން ބަންދުކުރީ މާޗް މަހުގެ 20 ވަނަ ދުވަހުއެވެ. އަލުން ރަސޫލާގެ މިސްކިތްކޮޅު މި ހުޅުވާލަނީ ދެ މަހާއި ދިހަ ދުވަސް ފަހުންނެވެ. މިއީ ފަހުގެ ތާރީހެއްގައި މި މިސްކިތްކޮޅު މިހާ ދިގު މުއްދަތަކަށް ބަންދުކުރި ފުރަތަމަ ފަހަރެވެ. ނަމަވެސް މިސްކިތުގެ މަސައްކަތު މީހުންނާއެކު ދެ މިސްކިތްކޮޅުގައިވެސް ނަމާދުގެ ޖަމާއަތް ވަނީ މި މުއްދަތުގެ ތެރޭގައި ގާއިމްކޮށްފައެވެ.\nކޮވިޑުން ރައްކާތެރިވުމުގެ ގޮތުން އެޅި ފިޔަވަޅުތަކުގެ ތެރެއިން ސައުދީގެ ހުރިހާ މިސްކިތްތައް ބަންުދުކުރިއެވެ. އަދި ވަރަށް ގިނަ ސަަރަހައްދުތަކުގައި ކާފިއު ހިންގާ މުޅި ގައުމު ލޮކްޑައުންކުރިއެވެ. ނަމަވެސް ސައުދީން ދަނީ ފިޔަވަޅުތައް ލުއިކޮށް ގައުމު ހުޅުވާލަން ތައްުޔާރުވަމުންނެވެ.\nއެގޮތުން އީދު ބަންދަށްފަހު ހުރިހާ ސިޓީތަކުގައިވެސް ދަނީ ލުއިތައް ދެމުންނެވެ.\nމަސްޖިދުލް ހަރަމް އަދި މަދީނާގައިވާ ކީރިތި ރަސޫލާގެ މިސްކިތްކޮޅު މަސްޖިދުއް ނަބަވީ ބަލަހައްޓާ އޮފީހުން ބުނީ މާދަމާ ނަބަވީ ހުޅުވާލާނީ ރައްކާތެރިކަމުގެ ފިޔަވަޅުތަކާއެކުގައި ކަމަށެވެ. ނަބަވީ މިސްކިތުން ހުޅުވާލަން ހަމަޖެހިފައިވަނީ ބައެއް ސަރަހައްދުތަކެވެ. އެތައް ހާސް ބަޔަކަށް އެއްފަހަރާ ނަމާދު ކުރެވޭ މިސްކިތްކޮޅުގެ 40 އިންސައްތަ ހުޅުވާލަން ވަނީ ނިންމާފައެވެ.\nއަދި އަންހެނުންނާއި ފިރިހެނުންނަށް މިސްކިތަށް ވަނުމަށް ވަކި ދޮރާށިތަކެއް ވަނީ ހާއްސަކޮށްފައެވެ. މީގެ އިތުރުން މިސްކިތުގެ ހުޅުވާލާ ބައިގައި ވަނީ ކާޕެޓްތަވެސް ނަގާފައެވެ. އެއީވެސް ރައްކާތެރިކަމުގެ ގޮތުން އަޅާފައިވާ ފިޔަވަޅެކެވެ.\nމަސްޖިދުއްނަބަވީ ހުޅުވާލިނަމަވެސް މި ދުވަސްވަރު ޒަމްޒަމް ފެން ލިބެން ނުހުންނާނެ ކަމަށްވެސް މިސްކިތް ބަލަހައްޓާ އޮފީހުން ވަނީ ބުނެފައެވެ.


"Fareb" ge bathalu ICU gai | Mihaaru\n"ފަރޭބް" ގެ ބަތަލު ފަރާޒް ޚާން އައިސީޔޫގައި\n15 އޮކްޓޯބަރ 2020 - 10:56 1 comment\n"ފަރޭބް" އާއި "މެހެދީ" ފަދަ ފިލްމުތައް ކުޅުނު ބޮލީވުޑްގެ އެކްޓަރު ފަރާޒް ޚާން ސިކުނޑީގެ އިންފެކްޝަނަކާ ހެދި ހާލު ސީރިއަސްވެގެން އެޑްމިޓްކޮށް އައިސީޔޫގައި ފަރުވާ ދެމުން އެބަގެންދެ އެވެ.\nމީޑިއާތަކުން ބުނީ މި މަހުގެ 8 ވަނަ ދުވަހު ބެންގަލޫރުގެ ވިކްރަމް ހޮސްޕިޓަލްގައި 46 އަހަރުގެ އެކްޓަރަށް ވެންޓިލޭޓަރުގައި ފަރުވާ ދެމުން އަންނަ އިރު، އޭނާގެ ފުރާނަ ސަލަމާތްވާނެކަމުގެ އުންމީދު ވެސް ގެއްލިފައިވާ ކަމަށެވެ.\nފަރާޒްގެ ކޮއްކޮ ފަހްމާން ޚާން ބުނިގޮތުގައި ބޭބެގެ ފުރާނަ ސަލާމަތްވާނެކަމުގެ އޮތީ 50 ޕަސަންޓްގެ އުންމީދެއް ކަމަށް ޑޮކްޓަރު ވިދާޅުވެފައިވާ ކަމަށާއި ފަރުވާ އަށް އެންމެ މަދުވެގެން ވެސް 25 ލައްކަ ރުޕީސް ބޭނުންވާ ކަމަށެވެ. ފަރާޒް އެޑްމިޓްކޮށްފައި އޮތްކަން އެނގުމުން ބަތަލާ ޕޫޖާ ބަޓް ވެސް އެ ވާހަކަ ޓްވިޓާގައި ހިއްސާކޮށް، ގިނަ ބަޔަކު އެހީވުމަށް އެދިފައިވެ އެވެ.\nފަރާޒް 1996 ގައި ބޮލީވުޑަށް ނުކުތް ފިލްމު "ފަރޭބް" އަކީ ޕޫޖާގެ އާއިލީ ފިލްމު ކުންފުނި ވިޝޭޝް އިން ގެނެސްދިން ފިލްމެކެވެ. އޭނާ ކުޅުނު އިތުރު ފިލްމުތަކުގެ ތެރޭގައި "ޕްރިތުވީ" އާއި "ދުލްހަން ބަނޫ މޭ ތޭރީ" އަދި "ޗާންދު ބުޖް ގަޔާ" ހިމެނެ އެވެ.\nސަލްމާން ޚާން ސުޕަސްޓާރަކަށް ބަދަލުކޮށްލި 1989 ގެ ފިލްމު "މޭނޭ ޕިޔާރު ކިޔާ" އަކީ އެންމެ ފުރަތަމަ ފަރާޒަށް ލީޑް ރޯލް ކުޅެން ލިބުނު ފިލްމެކެވެ. ނަމަވެސް ފިލްމަށް ސޮއިކޮށްފައި ވަނިކޮށް ވަރަށް ބޮޑަށް ބަލިވެގެން އެ ފިލްމު ދޫކޮށްލަން މަޖުބޫރުވެ އެ ފުރުސަތު ގެއްލުނީ އެވެ. އޭގެ އަހަރުތަކެއް ފަހުން "ފަރޭބް" އިން އެކްޓިން އަށް ނުކުތް ނަމަވެސް ފަރާޒަކީ މާ ބޮޑު ސަމާލުކަމެއް ލިބުނު އެކްޓަރެއް ނޫނެވެ.\nފަރާޒްގެ ފަރުވާ އަށް މާލީ އެހީ ބޭނުންވާ ވާހަކަ ސޯޝަލް މީޑިއާ އިން ފެނުމުން ސަލްމާން މިހާރު ވަނީ ފަރުވާގެ ހަރަދުތަކާ ހަވާލުވެފަ އެވެ. އަދި އެ ވާހަކަ ސޮނީ ޓީވީގެ "ދަ ކަޕިލް ޝަރުމާ ޝޯ" ގައި ސަޕްނާގެ ކެރެކްޓާ އިން ފެންނަ ކުރުޝްނާ އަބީޝެކްގެ އަންހެނުން ކަޝްމީރާ ޝާހް އިންސްޓަގްރާމްގައި ހިއްސާކޮށް، ސަލްމާންގެ ދީލަތު އެހީ އަށް ޝުކުރު އަދާކޮށްފައިވެ އެވެ.\nއިތުރު ލިޔުންތައް ބޮލީވުޑް އިންޑިއާ ސަލްމާން ޚާން ޕޫޖާ ބަޓް އެކްޓްކުރުން ބޮލީވުޑް ފިލްމު\nޅިޔަނާ އެކު ކުޅެން އޮތް ފިލްމުން ސަލްމާން ނުފެންނާނެ


Covid-19: Emergency relief fund ah Raajje inn2lakka dollar | Mihaaru\nކޮވިޑް-19: އިމަޖެންސީ ރިލީފް ފަންޑަށް ރާއްޖެ އިން ދެ ލައްކަ ޑޮލަރު\nސާކްގެ ވެރިންގެ ވީޑިއޯ ކޮންފަރެންސްގައި ރައީސް އިބްރާހީމް މުހައްމަދު ސޯލިހު ވާހަކަ ދައްކަވަނީ: އެމަޖެންސީ ރިލީފް ފަންޑު އުފައްދަން ހިޔާލު ހުށަހެޅުއްވީ އެ ކޮންފަރެންސްގައި-- ފޮޓޯ: ރައީސް އޮފީސް\n21 މާޗް 2020 - 08:30\nދުނިޔޭގައި ފެތުރެމުންދާ ބަލިމަޑުކަމެއްގެ ގޮތުގައި ކަނޑައަޅާފައިވާ ކޮވިޑް-19ގެ ސަބަބުން ސާކްގެ ގައުމުތަކަށް ދިމާވަމުންދާ އެކި ކަންކަމުގައި އެހީތެރިވާން އުފެއްދި ފަންޑުގައި ރާއްޖެ އިން ބައިވެރިވާން ނިންމިކަން އިއުލާނުކުރައްވައި ފޮރިން މިނިސްޓަރު އަބްދުﷲ ޝާހިދު ރޭ ކުރެއްވި ޓްވީޓުގައި ވިދާޅުވީ، އެ ފަންޑަށް ރާއްޖެއިން މަރުހަބާ ކިޔާ ކަމަށެވެ.\nއެ ފަންޑަށް އިންޑިއާ އިން ވަނީ 10 މިލިއަން ޑޮލަރު (154 މިލިއަން ރުފިޔާ) ހަދިޔާކުރަން ނިންމައިފަ އެވެ.\nޗައިނާގައި މިިދިޔަ އަހަރުގެ ޑިސެމްބަރު މަހު ފެތުރެން ފެށި ކޮވިޑް ބަލި 185 ގައުމަކުން މިހާރު ވަނީ ފެނިފަ އެވެ. އޭގެ ތެރޭގައި ސާކްގެ އަށް ގައުމު ކަމަށްވާ، ރާއްޖެ، އިންޑިއާ، ސްރީ ލަންކާ، އަފްޣާނިސްތާނު، ބަންގްލަދޭޝް، ނޭޕާލް، ބޫޓާން އަދި ޕާކިސްތާނު ވެސް ހިމެނެ އެވެ.\nކޮވިޑް-19 ގެ އިމަޖެންސީ ރިލީފް ފަންޑު އުފައްދަން ބޮޑުވަޒީރު މޯދީ ހުށަހެޅުއްވީ، އެ ބައްޔާ ގުޅިގެން ސާކްގެ އަށް ގައުމުގެ ވެރިން މިިދިޔަ އާދިއްތަ ދުވަހު ބޭއްވި ވީޑިއޯ ކޮންފަރެންސެއްގަ އެވެ. ރިލީފް ފަންޑުގެ އިތުރުން ކޮވިޑްގެ ސަބަބުން ގައުމުތަކުގެ އިގުތިސޯދަށް ލިބޭ ހީނަރުކަން ފޫބައްދަން ރީޖަނަލް ރިލީފް ޕެކޭޖެއް ތައާރަފުކުރުމާއި ދިގު މުއްދަތުގެ ރިކަވަރީ ސްޓްރެޓަޖީއެއް އެކުލަވައިލުމާ ބެހޭގޮތުން ވެސް އެ ކޮންފަރެންސްގައި މަޝްވަރާކުރެއްވި އެވެ.\nCovid-19: Dhaulathuge aamdhaneen $446 milllion madhuvedhaane: Raees\nއެ ކޮންފަރެންސްގައި ވާހަކަފުޅު ދައްކަވަމުން ރައީސް އިބްރާހިމް މުހައްމަދު ސޯލިހު ވިދާޅުވީ ކޮވިޑް-19އާ ހެދި ދައުލަތުގެ އާމްދަނީ 446 މިލިއަން ޑޮލަރު މަދުވާނެ ކަމަށެވެ.\nއެމަނިކުފާނު ވިދާޅުވި ގޮތުގައި ޓޫރިޒަމަށް އަންނަ ކޮންމެ ހީނަރު ކަމަކުން ރާއްޖޭގެ އިގުތިސާދަށް ވަަރަށް ބޮޑެތި މައްސަލަތަކާ ކުރިމަތިވާނެ އެވެ. ޓޫރިޒަމުން ލިބޭ އާމްދަނީ އަކީ ރާއްޖޭގެ ޖީޑީޕީގެ ހަތަރުބައިކުޅަ އެއްބަޔަަށް ވުރެ ބޮޑު މިންވަރެއް ކަމަށާއި ރާއްްޖެ އަށް ލިބޭ ބޭރު ފައިސާގެ ތިންބައިކުޅަ ދެބައި ހިއްސާކުރަނީ ވެސް އެ އިންޑަސްޓްރީން ކަމަށް ރައީސް ވިދާޅުވި އެވެ.\nރާއްޖެ އިން މިހާތަނަށް ކޮވިޑް-19 އަށް ޕޮޒިޓިވްވެފައިވަނީ 13 މީހެކެވެ. އޭގެ ތެރެއިން ދެ މީހަކު، އެ ބަލިން އެއްކޮށް ރަނގަޅުވެފައިވާ ކަމަށް ސަރުކާރުން ރޭ ވަނީ އިއުލާނުކޮށްފަ އެވެ. މިހާތަނަށް އެއްވެސް ދިވެއްސަކު އެ ބައްޔަށް ރާއްޖެ އިން ޕޮޒިޓިވްއެއް ނުވެ އެވެ.\nރާއްޖެ އިން ކޮރޯނާވައިރަސް ޖެހުނު 13 މީހުންގެ ތެރެއިން ރަނގަޅުވީ ބަތަލާ އައިލެންޑް ރިސޯޓުގެ އުމުރުން ދުވަސްވީ އިޓަލީގެ ދެ ޓޫރިސްޓެކެވެ. ކޮވިޑަށް ޕޮޒިޓިވްވެ، ވަރަށް ކުރީކޮޅު ދަރުމަވަންތަ ހޮސްޕިޓަލްގެ ޚާއްސަ ޔުނިޓުގައި އެ ދެމަފިރިން އެޑްމިޓްކޮށް ފަރުވާދޭން ފެށި އެވެ. އޭގެ ތެރެއިން ބޮޑަށް ހާލު ގޯސްވީ އުމުރުން 72 އަހަރުގެ ފިރިހެންމީހާ އެވެ.\nސާކް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-އިންޑިއާ އިންޑިއާ ނަރެންދުރާ މޯދީ ފޮރިން މިނިސްޓަރު\n8 ކޮމެންޓް, 55 ރިއެކްޝަންސް\nމިވެރިކަން5އަހަރު ހަމަކޮށްފިނަމަ މިގައުމު އެއްކޮށް އިންޑިޔާ ކައިލާނެ އެއްވެސް ސައްކެއްނެތް ރާއްޖޭގައި ހުރިއެއްޗެއްވިއްޔާ އިންޑިޔާއަށް ބަދަލުގައި އިންޑިޔާއިން ރާއްޖެޔަށް ފޮނުވަނީ ޖާސޫސީ ސިފައިން ދެން ރާއްޖޭން އެމީހުއްނަށް ވެސް ކާންދީ މުސާރަ ދެނީ ސަޅި....\nމި ށަރުކަރަކީ މަކަރުވެރި ސަރުކާރެ.\nއިންޑިޔާއަކީ މަކަރުވެރި ޤައުމެ. ޗައިނަގެ އެހީ ހޯދިނަމަ މިހަރު އެތައްމިލްޔަނެށް ރާއްޖެއަ ލިބުނީސް. ހޮޮސްޕިޓަލެ އަޅާވެސް ދީފާނެ މިދަޑިވަޅުގާ.\nތިހަމަ ގެއްލުނު ފައުސާތަކެއް\nމިކަމުގައި އެންމެން އެކުވެރިވެ އެއްބަޔަލު އަނެއްބަޔަކަށް ދެވެން އޮތް އެހީތެރިކަމެއް ދީގެން ކުރިއަށް ދިއުން ރަގަނޅު ރާއްޖެއަށް ތިކަމަށް އިސްނެގީތީ އެކަން ބަލައިގަންނަން\nހެޔުނުވާނެ އިންޑިޔާގެ އަޅުވެތިކަމުން ސަލާމަތްވެ ޗައިނާގއ އެހީހޯދަބަލަ\nއާބާދީގެ ނިސްބަތުން ރާއްޖެއިން ދިން2ލައްކަޑޮލަރު ގެ ނިސްބަތުން އިންޑިއާއިން ތިފަންޑައްލާނވާނެ 510598354.6 ފަސްސަތޭކަ ދިހަ މިލިއަނައްވުރެމަތިން ...އިންޑިއާއިން މިފަންޑައް ލީ ނިސްބަތުން ރާއްޖެއަށް ޖެހެނީ 3916.97 ތިންހާސް ނުވަސަތޭކަ ވަރު ރާއްޖެ މާ މުއްސަދި ފެން ނަ ގޮތުން\nކޮވިޑް19 ގެ ކަންކަން ފެށިގެން އައީ ވެސް ވަރަށް ފުރިހަމަ ކޮށް، ތިގޮތުގައި ސާބިތުކަންމަތީ ތިއްބެވުން އެދެން. އިންޝާﷲ މި މުސީބާތުން ރާއްޖެއަރައިގަނެވޭނެ.


Raees Nasheed maadhamaa Germany ah gendhanee\nރައީސް ނަޝީދު އޭޑީކޭގެ ސިއްހީ އެހީތެރިންނާއެކު ނަގާފައިވާ ފޮޓޯ: މިއީ މިރޭ އާންމުވި ފޮޓޯއެއް --\nމިިދިޔަ ބުރާސްފަތި ދުވަހުގެ ރޭގެ ހަމަލާގައި ޒަހަމްތައް ލިބިވަޑައިގެންނެވި މަޖިލީހުގެ ރައީސް، މުހައްމަދު ނަޝީދު އިތުރު ފަރުވާއަށް މާދަމާ ޖަރުމަނަށް ގެންދަން ނިންމައިފި އެވެ.\nމެއި ހަވަނަ ދުވަހުގެ ރޭގެ ހަމަލާއާ ގުޅިގެން ރައީސް ނަޝީދަށް ގިނަ ޒަހަމުތަކެއް ލިބިވަޑައިގެންފައިވެއެވެ. ހަތަރު ސާޖަރީއެއް ހައްދަވަން ޖެހިވަޑައިގަތެވެ. ޑޮކްޓަރުން ވިދާޅުވި ގޮތުގައި އެމަނިކުފާނުގެ ފުރާނަފުޅަށް ހަމަލާގެ ސަބަބުން ވަރަށް ބޮޑަށް ނުރައްކާވިއެވެ. ފުރާނަފުޅު ސަލާމަތްވީ ކިރިއާއެވެ.\nނަޝީދުގެ އާއިލާގެ ބޭފުޅަކު މިރޭ ވިދާޅުވީ އިތުރު ފަރުވާއަށް ރައީސް ނަޝީދު ޖަރުމަނަށް ފުރާވަޑައިގަންނަވާނީ މާދަމާ ހެނދު ކަމަށެވެ. އެކޮޅުން އެމަނިކުފާނުގެ އިތުރު ޗެކަޕްތަކެއް ހައްދަވާނެ އެވެ. އަދި އިތުރު ފަރުވާއެއް ހޯއްދަވަން ޖެހޭނަމަ އެކަމެއް ކުރައްވާނެ އެވެ.\nއާއިލާއިން ބުނާ ގޮތުން ރައީސް ނަޝީދުގެ ހާލުކޮޅު ރަނގަޅެވެ. ރިކަވަރީ ވަރަށް އަވަހެވެ.\nޖަރުމަނާއި ރާއްޖެއާ ދެމެދު މިހާރުވެސް ދެ އެއާލައިންއަކުން ފްލައިޓްތައް އޮޕަރޭޓް ކުރެއެވެ. އެއީ ލުފުތަންސާ އެއާލައިންއާއި ކޮންޑޯ އެއާލައިން އެވެ.\nއޭޑިކޭ ހޮސްޕިޓަލް ރައީސް މުހައްމަދު ނަޝީދު ޓެރަރިޒަމް + ޖަރުމަން ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ


Kaan In Thashin Fenunee Maruvefai Oiy Meedhaleh - Restaurant In Dhin Badhalakee Miee! - Vaguthu\nކާން އިން ތަށިން ފެނުނީ މަރުވެފައި އޮތް މީދަލެއް - ރެސްޓޯރެންޓުން ދިން ބަދަލަކީ މިއީ!\n1 އަހަރު ކުރިން ( ސެޕްޓެމްބަރު 13, 2018 )\nޗައިނާގެ ރެސްޓޯރެންޓެއްގައި މާބަނޑު އަންހެނަކު ކާން އިން ތަށިން މަރުވެފައި އޮތް މީދަލެއް ފެނިގެން އެކަން ރިޕޯޓް ކުރުމުން، ބަދަލުގައި އެ ރެސްޓޯރެންޓުން އެ މީހާގެ ދަރި ވައްޓާލަން ފައިސާ ދިން މައްސަލަ ފެންމަތިވެއްޖެއެވެ.\nރިޕޯޓްތައް ބުނާގޮތުގައި، އެ އަންހެން މީހާ ކާން އިން ސޫޕް ތަށި ތެރެއިން މަރުވަފައި އޮތް މީދަލެއް ފެނުނީ އޭނާ އެ ކަމުން ދިޔަ ވަގުތުއެވެ. އަދި އެކަން ރެސްޓޯރެންޓްގެ ސަމާލުކަމަށް އޭނާ ގެނައިއިރު، އެ ތަނުގައި މަސައްކަތް ކުރާ މުވައްޒަފަކު އެ އަންހެން މީހާއަށް ފައިސާ ދޭނެކަމަށް ބުނީ، އެ ސޫޕްގެ ސަބަބުން އެ އަންހެން މީހާ ދަރިފުޅަށް ގެއްލުންވެދާނެ ކަމަށް ބަލައެވެ. އަދި އެ ފައިސާ ބޭނުންކޮށްގެން އެކަމަށް ބޭނުންވާ ތަކެތި ގަނެ ދަރި ވައްޓާލުމަށް އެ މުވައްޒަފު އެދުނު ކަމަށް ވެއެވެ.\nރިޕޯޓްތައް ބުނަގޮތުގައި، އެ ރެސްޓޯރެންޓުން އެ މީހާއަށް 700 ޑޮލަރަށްވުރެ ބޮޑު ޢަދަދެއް ބަދަލުގައި ދޭން އުޅުނެވެ. އެހެން ނަމަވެސް އެކަން ބަލައި ނުގަނެ އެ އަންހެން މީހާ އާއި އޭނާގެ ފިރިމީހާ ހޮސްޕިޓަލަށް ގޮސް ޗެކްއަޕް ހެދި ކަމަށް ވެއެވެ. މި ހާދިސާ އާއި ގުޅިގެން އެ އަންހެން މީހާގެ ބަނޑުގައި އޮތް ދަރިފުޅަށް ގެއްލުމެއް ލިބުނުކަމެއް ނުވަތަ ނުލިބޭކަމެއް އެފަރާތުން ހާމަކޮށްފައެއް ނުވެއެވެ.\nމި ހާދިސާ އާއި ގުޅިގެން ޗައިނާގެ އޮފިޝަލުން ވަނީ ވަގުތީ ގޮތުން އެ ރެސްޓޯރެންޓް ބަންދުކޮށްފައެވެ. އަދި ބޮޑު އަދަދަކުން އެ ރެސްޓޯރެންޓު ޖޫރިމަނާވެސް ކޮށްފައިވެއެވެ. މި ހާދިސާ އަށްފަހު ހާދިސާ ދިމާވި އަންހެން މީހާ ވަނީ އެމަންޒަރު ފެންނަ ފޮޓޯތައްވެސް މީސްމީޑިއާގައި ޢާންމުކޮށްފައެވެ.\nދަތުރުކުރަމުން ދިޔަ ހެލިކަޕްޓަރެއްގައި ހުރި ޕައިލެޓެއްގެ ގަޔަށް ވަޒަނެއް\nސެޕްޓެމްބަރު 15, 2018 14:01


Anhenunnah kuraa aniyaa huttuvumahtakai kurehumuge campaign eh hulhuvaalaifi - AO News\nބައިނަލްއަޤްވާމީ ގޮތުން ފާހަގަ ކުރާ “16 ޑޭސް އޮފް އެކްޓިވިޒަމް އަގެއިންސްޓް ޖެންޑަރ ބޭސްޑް ވައިލެންސް” ކެމްޕޭންގެ ޙަރަކާތެއްގެ ގޮތުން، ފެމިލީ ލީގަލް ކްލިނިކް އާއި، އ.ދ.ގެ ތަރައްޤީ އާ ބެހޭ ޖަމްޢިއްޔާ (ޔޫ.އެން.ޑީ.ޕީ) އަދި އުރީދޫ ގުޅިގެން، “އާޓް ފޮރ އެކްޝަން” ގެ ނަމުގައި ކުރެހުމުގެ ކެމްޕޭނެއް ހުޅުވާލާފިއެވެ.\nމި ކެމްޕޭންގެ މަޤްޞަދަކީ، ދިވެހިރާއްޖޭގައި އަންހެނުންނަށް ކުރާ އަނިޔާ ހުއްޓުވުމަށްޓަކައި، މިފަދަ އަނިޔާ ލިބޭ ފަރާތްތަކަށް ޢަދުލުއިންޞާފު ހޯދައި ދެވޭނެ ގޮތްތަކާއި، އެފަރާތްތައް ބާރުވެރިކޮށް، އެފަރާތްތަކަށް ދޭންޖެހޭ އެހީތެރިކަމާއި އޯގާތެރިކަން ފޯރުކޮށްދެވޭނެ ގޮތްތަކާއި، އަންހެނުންނަށާއި ކުދިންނަށް މުޖުތަމަޢުގައި އޮންނަންޖެހޭ ރައްކާތެރިކަމާމެދު ކުރާ އުއްމީދުތަކާމެދު ޢާންމުންގެ ޝުޢޫރު ފާޅުކުރުމަށް ފުރުޞަތު ހުޅުވާލުމެވެ. މި ކެމްޕޭނަށް ކުރެހުން ހުށަހެޅުމުގެ ފުރުޞަތު ހުޅުވާލެވިފައިވަނީ، 14 ނޮވެމްބަރ 2020 ގެ ނިޔަލަށެވެ.\nއަންހެނުންއަންހެނުންނަށް ކުރާ އަނިޔާއުރީދޫފެމިލީ ލީގަލް ކްލިނިކްޔޫއެންޑީޕީ


Srilanka ah Red Alert Nerefi\nމި ސަރަހައްދުގައި މިހާރު އުފެދިފައިވާ ކޮޅިގަނޑުގެ ސަބަބުން މޫސުން ގޯސްވެ ސްރީލަންކާއަށް ރެޑް އެލާޓް ނެރެފިއެވެ.\nލަންކާގެ ޑިޕާޓްމެންޓް އޮފް މީޓިއޮލޮޖީން ހާމަކުރާ ގޮތުގައި އެގައުމަށް ރެޑް އެލާޓް ނެރެފައިވަނީ އާދަޔާއި ޚިލާފަށް ވައިގަދަވާނެ ލަފާކުރެވޭތީކަމަށާ އަދި ، ދަތުރުފަތުރު ކުރުމަށް ނުރައްކާވާ ވަރަށް ކަނޑު ގަދަވާނެ ކަމަށް ލަފާކުރެވޭތީ ކުރިޔަށް އޮތް 24 ގަޑިއިރަށް ކަމުގައެވެ.\nލަންކާގައި މިހާރު ކުރަމުންދާ ވިއްސާރައަކީ، ދެކުނުން އުފެދިފައިވާ ބާރުގަދަ ކޮޅިގަނޑެއްގެ ސަބަބުން ކުރަމުންދާ ވިއްސާރައެއްކަމަށް ލަންކާ މީޓިއޮލޮޖީ ސެންޓަރުން ހާމަކުރެއެވެ.\nލަންކާ މީޓިއޮލޮޖީ ސެންޓަރުން ހާމަކުރާ ގޮތުގައި މި ކޮޅިގަނޑުގެ ބާރު އިތުރަށް ގަދަވެ ހުޅަނގާއި ހުޅަނގު އިތުރަށް ދަތުރުކުރާނެ ކަމަށް ލަފާކުރެވޭކަމުގައެވެ.\nއަދި ކުރިއަށްއޮތް 48 ގަޑިއިރު ކަނޑު ދަތުރުފަތުރު ނުކުރުމަށް މީޓިއޮލޮޖީ ސެންޓަރުން އިލްތިމާސްކޮށްފައެވެ.


Race3ge Shooting ge Thereyn Jacqueline ah Aniyaavejje\n16 އޭޕްރީލް 2018 1 ކޮމެންޓް\nރޭސް3ގެ ޝޫޓިންގެ ތެރެއިން ޖެކްލީންއަށް އަނިޔާވެއްޖެ\nރޭސް 3ގެ ޝޫޓިން ގެ ތެރެއިން އެފިލްމުގެ ބަތަލާ ޖެކްލީން ފެނާންޑެޒްއަށް އަނިޔާވެއްޖެއެވެ.\nބޮލީވުޑްގައި ކާމިޔާބިތައް ހޯދަމުން އަންނަ ޖެކްލީންގެ ލޮލަށް އަނިޔާވެފައިވަނީ އެފިލްމުގެ ޝޫޓިން އަބޫ ދާބީގައި ކުރިއަށް ދަނިކޮށެވެ.\nޖެކްލީންގެ ލޮލަށް އަނިޔާވެފައިވާކަން އެފިލްމުގެ ޕްރޮޑިއުސަރު ރަމޭޝް ތައުރާނީ ކަށަވަރުކޮށްދީފައިވާއިރު އެނާ ބުނީ، ޖެކްލީންގެ ލޮލަށް މާބޮޑު އަނިޔާއެއް ނުލިބޭކަމަށެވެ. އަދި މިހާރު ޖެކްލީން ޝޫޓިންއަށް ގުޅިފައިވާކަމަށްވެސް ރަމޭޝް ބުނެއެވެ.\nމިއަހަރުގެ ޖޫންމަހުގެ ތެރޭގައި ނެރުމަށް ތައްޔާރުވަމުންދާ އެފިލްމުގައި ޖެކްލީންއާއެކު ޑެއިޒީ ޝާހް އަދި ބޮލީވުޑްގެ ކުޅަދާނަ ބަތަލުންކަމަށްވާ ސަލްމާން ހާނާއި ބޮބީ ޑިއޯލް އަދި އަނިލް ކަޕޫރުގެ އިތުރުން ސާގިބް ސަލީމް ފެނިގެންދާނެއެވެ.\nމަޝްހޫރު ޑައިރެކްޓަރު ރޭމޯ ޑި ސޫޒާ ޑައިރެކްޓްކޮށް ނެރުމަށް ތައްޔާރުވަމުން އަންނަ އެފިލްމު ޝެޑިއުލާއި އެއްގޮތަށް ޝޫޓިން ކުރިއަށް ނުދާކަމަށް މީޑިއާގައި އަޑުތައް ފެތުރެމުންދެއެވެ. ސަބަބަކީ ފިލްމުގެ ބަތަލު ސަލްމާން ހާނާއި ދެކޮޅަށް ކޯޓުގައި މައްސަލައެއް ހިނގަމުންދާތީ ގައުމުން ބޭރަށް ދިއުމަށް ސަލްމާނަށް މަނާކޮށްފައިވާތީއެވެ. އެހެންނަމަވެސް އެއަޑުތައް ރޭސް3ޕްރޮޑިއުސަރު ދޮގުކުރެއެވެ.\nރާއްޖެ އާދެ ޗުއްޓީ ހަދާލަން\nއިންޑިއާއަށް ކުރެއްވި ރަސްމީ ދަތުރުފުޅަށްފަހު ރައީސް ރާއްޖެ ވަޑައިގަންނަވައިފި\nކުރީގެ މެމްބަރުންނަށް އިނާޔަތްތައް އިތުރު ކުރަން އެމްޑީޕީން ދެކޮޅު\nމާލޭގައި ފީ ދައްކައިގެން ޕާކު ކުރެވޭ ގޮތް ހަދަނީ\nޝިމާ ގެއްލުނީ ވަކި މީހެއްގެ އަމަލަކުން ކަމަށް ނުބެލެވޭ: ޕޮލިސް\nޝިމާގެ ކޮއްކޮ ގޮވައިގެން ފިލަން އުޅުނު މީހުންނަށް ދައުވާ ކުރަނީ


ނަރަކަ 16 – DhiSalafiyyah\nކީރިތި ޤުރާއާނާއި އަދި ރަސޫލުﷲ صلى الله عليه وسلمގެ ޙަދީޘްތަކުން ނަރަކަ ސިފަކުރެވިފައިވާގޮތް ކިޔާލައިފި މީހަކަށް ނަރަކައަށް ފެންނަކަމާ، އަދި އެއީ ވާހަކަ ދައްކާ، ޝަކުވާކުރާ އެއްޗެއްކަން އެނގިގެންދާނެވެ.\nކީރިތި ޤުރުއާނުން އެނގޭ ގޮތުގައި ނަރަކަޔަށް އޭގެ އަހުލުވެރިން ވެއްދުމަށްޓަކައި ގެނެވޭތަން އެޔަށް ދުރުން ފެންނާނެއެވެ. އެހިނދު މުޖްރިމުންދެކެ އެނަރަކަ ނުރުހުންތެރިވެ އަދި ރުޅިއައިސްފައިވާ ވަރުގެ ބޮޑުކަމުން ބިރުވެރި އަޑުތަކެއް ލައްވަމުން ގެންދާނެއެވެ. ﷲ ތަޢާލާ ވަޙީކުރެއްވިއެވެ.\nإِذَا رَأَتْهُم مِّن مَّكَانٍ بَعِيدٍ سَمِعُوا لَهَا تَغَيُّظًا وَزَفِيرًا ﴿١٢﴾ [ سورة الفرقان]\nމާނައީ:”ދުރުހިސާބަކުން އެ ނަރަކަޔަށް އެއުރެން ފެންނަހިނދު، ރުޅިއައިސް ކެކިއަރާ އަޑާއި، މާނޭވާގެ އަޑު، އެ ނަރަކައިން އެއުރެންނަށް އިވޭނެތެވެ.”\nއިބްނު ޖަރީރު رحمه اللهއިބްނު ޢައްބާސް رضي الله عنهގެ އަރިހުން ރިވާކުރެއްވިއެވެ.\n((إِنَّ الرَّجُلَ لَيُجَرُّ إِلَى النَّارِ، فَتَنْزَوِي وَيَنْقَبِضُ بَعْضُهَا إِلَى بَعْضٍ، فَيَقُولُ لَهَا الرَّحْمَنُ: مَا لَكِ؟ فَتَقُولُ: إِنَّهُ لَيَسْتَجِيرُ مِنِّي فَيَقُولُ: أَرْسِلُوا عَبْدِي وَإِنَّ الرَّجُلَ لَيُجَرُّ إِلَى النَّارِ، فَيَقُولُ: يَا رَبِّ مَا كَانَ هَذَا الظَّنَّ بِكَ فَيَقُولُ: فَمَا كَانَ ظَنُّكَ؟ فَيَقُولُ: أَنْ تَسَعَنِيَ رَحْمَتُكَ قَالَ: فَيَقُولُ أَرْسِلُوا عَبْدِي . . .))[ تفسير ابن جرير, ساق ابن كثير هذا الحديث في (النهاية) (2/21) وقال: (إسناده صحيح) ]\nމާނައީ:” ހަމަކަށަވަރުން މީހަކު ނަރަކަޔަށް (ވެއްދުމަށްޓަކައި) ދަމާފަގެންދެވޭނެއެވެ. ދެން އެނަރަކައިގެ އެއްބަޔެއް އަނެއްބަޔަކަށްވަދެ ކުޑަވެ ހިފަހައްޓައިފާނެތެވެ. އެހިނދު އައްރަޙްމާން(ﷲ ނަރަކަޔާއި މުޚާތަބުކޮށް) ވަޙީކުރައްވާނެތެވެ. ތިބާއަށް ކިހިނެއް ވަނީ ހެއްޔެވެ؟ ނަރަކަ ބުނާނެތެވެ. އޭނަ އަހަރެންގެ ކިބައިން ރައްކާތެރިވުމަށްއެދި (އިބައިލާހުގެ ޙަޟްރަތުން) އެދެނީއެވެ. އެހިނދު ﷲ ވަޙީކުރައްވާނެވެ. ތިމަން އިލާހުގެ އަޅާ (ނަރަކަޔަށް ނުލައި) ދޫކޮށްލާށެވެ. އަދި ހަމަކަށަވަރުން (އެހެން)މީހަކު ނަރަކަޔަށް ދަމާފަގެންދެވޭނެއެވެ. ދެން އޭނާ ބުނާނެތެވެ. އޭ ﷲއެވެ. މިއީ އަހަރެން އިބައިލާހާ މެދު ހީކުރިގޮތެއް ނޫނެވެ. ދެން ﷲ ވަޙީކުރައްވާނެތެވެ. ތިބާ ހީކުރީ ކިހިނަކުން ހެއްޔެއެވެ؟ ދެން އޭނާ ބުނާނެތެވެ. އިބައިލާހުގެ ރަޙްމަތް އަހަރެންނާ ހަމަޔަށް ފޯރާނެކަމަށެވެ. އެހިނދު އެކަލާނގެ ވަޙީކުރައްވާނެއެވެ. ތިމަން އިލާހުގެ އަޅާ (ނަރަކަޔަށް ނުލައި) ދޫކޮށްލާށެވެ…”\nއަދި އަބޫހުރައިރާ رضي الله عنهގެ އަރިހުން ރިވާވެގެން އައިސްފައިވާ ޙަދީޘެއްގައިވެއެވެ.\n((تَخْرُجُ عُنُقٌ مِنَ النَّارِ يَوْمَ القِيَامَةِ لَهَا عَيْنَانِ تُبْصِرَانِ وَأُذُنَانِ تَسْمَعَانِ وَلِسَانٌ يَنْطِقُ، يَقُولُ: إِنِّي وُكِّلْتُ بِثَلَاثَةٍ، بِكُلِّ جَبَّارٍ عَنِيدٍ، وَبِكُلِّ مَنْ دَعَا مَعَ اللَّهِ إِلَهًا آخَرَ، وَبِالمُصَوِّرِينَ))[أخرجه الإمام أحمد و الترمـذي وقال الترمذي هذا حديث حسن غريب]\nމާނައީ: “ޤިޔާމަތްދުވަހުން ނަރަކައިން ބޮލެއް ނުކުންނާނެއެވެ. އެބޮލުގައި އެއިންބަލާ ދެލޯ ވާނެއެވެ. އަދި އެއިން އަޑުއަހާ ދެކަންފަތް ވާނެއެވެ. އަދި އެއިން ވާހަކަދައްކާ ދުލެއް ވާނެއެވެ. އަދި ނަރަކަ ބުނާނެތެވެ. އަހަރެންނާ ހަވާލުކުރެވިގެންވަނީ ތިން އެވެ. އެއީ ކޮންމެ ޖައްބާރު ދެކޮޅުވެރިމީހަކާ، އަދި ﷲ އާއެކު އެހެން އިލާހަކަށް އަޅުކަންކޮށްއުޅޭ ކޮންމެ މީހަކާއި، އަދި ޞޫރަ ހަދާމީހުންނާއެވެ.”


Bush'ge Doctor ah badin hamalaa dhee maraalaifi\nދުނިޔެ - ޑރ. މާކް ހޮސްޓަން\nބުޝްގެ ޑޮކްޓަރަށް ބަޑިން ހަމަލާދީ މަރާލައިފި\nޑރ. މާކް މަރާލާފައިވަނީ ހުކުރު ދުވަހު\nޑރ. މާކް އަކީ 2000 ވަނަ އަހަރު ޖޯޖް އެޗް ބުޝްއަށް ފަރުވާދިން ޑޮކްޓަރ\nކ. މާލެ 22 ޖުލައި 2018 | އާދީއްތަ 15:36 1,966\nބުޝް އާއި ޑރ. މާކް -- ބުޝް ވަނީ މާކްގެ އާއިލާއަށް ތައުޒިޔާ ވިދާޅުވެފައި - ދި ގާޑިއަން\nއެމެރިކާގެ ކުރީގެ ރައީސް ޖޯޖް އެޗް ޑަބްލިއު ބުޝްއަށް ފަރުވާދެއްވި ހިތުގެ ޑޮކްޓަރެއްކަމަށްވާ ޑރ. މާކް ހޮސްޓަންއަށް ބަޑިން ހަމަލާދީ މަރާލައިފިއެވެ.\nޑރ. މާކްއަށް ހަމަލާ ދީފައިވަނީ އޭނާ މަސައްކަތް ކުރާ ހޮސްޓަން މެޑިކަލް ކޮމްޕްލެކްސްއަށް ދިޔަ މަގުމަތީގައި ކަމަށް ރިޕޯޓްތައް ބުނެއެވެ. ޑރ. މާކް މަރާލިއިރު އޭނާ އިނީ ބައިސްކަލް ދުއްވަން ކަމަށް ވެއެވެ. އަދި ހަމަލާ ދިންމީހާވެސް އިނީ ޑރ.މާކް ދުއްވާފައި ދިޔަ ކޮޅު ނޫން އަނެއްކޮޅުން، ދެމީހުން ދިމާވާގޮތަށް ބައިސްކަލުގައި ކަމަށް ފުލުހުން ވަނީ މީޑިއާއަށް މައުލޫމާތު ދެމުން ބުނެފައެވެ. ޑރ.މާކުގެ ހަށިގަނޑަށް ދެ ފަހަރު ބަޑި ޖަހާފައިވާކަން، ތަހުގީގަށް ހާމަވެފައިވާކަމަށާއި ޑޮކްޓަރ މަރާލާފައިވަނީ ކުރިން ރޭވިގެން ކަމެއް ނުވަތަ ދިމާވި އެކްސިޑެންޓެއްކަމެއް ސީދާ ބުނަން އަދި ނޭނގޭކަމަށް ފުލުހުން ބުނެއެވެ.\nހުކުރު ދުވަހުގެ ހެނދުނު9ޖެހުމުގެ ކުރިން މިހާދިސާ ހިނގާފައިވާކަމަށް ފުލުހުން ބުނާއިރު ޑރ. މާކް ބަޑިން ހަމަލާދީ މަރާލާފައިވާކަމަށް ފުލުހުން އާންމު ކޮށްފައިވަނީ ހޮނިހިރު ދުވަހުއެވެ. ފުލުހުން ވަނީ ޑރ.މާކް މަރާލިކަމަށް ތުހުމަތު ކުރެވޭ މީހެއްގެ ކުރެހުމެއް ވެސް އާންމު ކޮށްފައެވެ.\nފުލުހުން ބުނެފައިވަނީ ޑރ. މާކްއަށް ހަމަލާ ދިން މީހާ ލައިގެން ހުރީ އަޅި ކުލައިގެ ޖެކެޓަކާއި ކުރު ސޯޓެއްކަމަށާއި ބޮލުގައި ތޮތްޕެއްވެސް އަޅާފައިވާކަމަށެވެ. މައްސަލަ އިތުރަށް ތަހުގީގު ކުރަމުންދާކަމަށްވެސް ފުލުހުން ބުނެފައިވެއެވެ.\nޑރ. މާކް އަކީ 2000 ވަނަ އަހަރު ޖޯޖް އެޗް ބުޝްއަށް ހިތުގެ މައްސަލަތައް ދިމާވުމާއި ގުޅިގެން ފަރުވާ ދިން ޑޮކްޓަރެވެ. ބުޝްއަށް އެފަހަރު ފަރުވާދިނުމަށްފަހު މާކް ވަނީ ބުޝްގެ ސިއްހަތާއި ބެހޭގޮތުން ނޫސްވެރިންނަށް މައުލޫމާތުވެސް ދީފައެވެ.\nޑރ. މާކް މަރުވުމާއިގުޅިގެން ބުޝް ވަނީ އޭނާގެ އާއިލާއަށް ތައުޒިޔާ ވިދާޅުވެފައެވެ. ބުޝް ވިދާޅުވީ ޑރ. މާކަކީ މޮޅު ހިތުގެ ޑޮކްޓަރެއްކަމަށާއި އެއީ ރަނގަޅު މީހެއްކަމަށެވެ. އަބަދުވެސް ޑރ. މާކްގެ އެހީތެރިކަން ހަނދުމަފުޅު ހުންނާނެކަމަށް ބުޝް ވިދާޅުވިއެވެ.\nޑރ. މާކް ވަނީ 40 އަހަރު ވަންދެން ހިތުގެ ޑޮކްޓަރެއްގެ ގޮތުގައި މަސައްކަތް ކޮށްފައެވެ.


Thin rashehge mashroouthah hingan Home Ministry ge ehee\nތިން ރަށެއްގެ މަޝްރޫއުތައް ހިންގަން ހޯމް މިނިސްޓްރީގެ އެހީ\nހޯމް މިނިސްޓްރީން ކައުންސިލްއަކާއެކު އެއްބަސްވުމެއްގައި ސޮއި ކުރުމަށްފަހު-- ފޮޓޯ: ހޯމް މިނިސްޓްރީ\nތިން ރަށެއްގެ މަޝްރޫއުތައް ހިންގަން ފައިސާގެ އެހީ ދޭން ހޯމް މިނިސްޓްރީން އެއްބަސްވުމެއްގައި ސޮއިކޮށްފި އެވެ.\nއެއްބަސްވުންތަކުގައި މިނިސްޓްރީގެ ފަރާތުން ސޮއި ކޮށްފައިވަނީ ސްޓޭޓް މިނިސްޓަރު އަލީ ނަޒިރެވެ. ހޯމް މިނިސްޓްރީން އެހީދޭން ނިންމާފައިވަނީ ރ. ކިނޮޅަހު މަޝްރޫއަކަށާއި ހދ. ވައިކަރަދޫ އަދި ރ. އަނގޮޅިތީމްގެ މަޝްރޫއަކަށެވެ.\nކިނޮޅަހަށް ފައިސާގެ އެހީ ދީފައިވަނީ އެރަށުގައި ހިތްފަސޭހަމައިޒާން ހެދުމަށެވެ. އެގޮތުން ބަތޫތާ މަންޒިލް ފޭސް ދޭއް ހަދަން މިނިސްޓްރީން ދޭން ނިންމާފައިވަނީ 298،953 ރުފިޔާ އެވެ. އަދި އެރަށު ކައުންސިލުން މިމަޝްރޫއަށް 1،80،000ރ. ހަރަދު ކުރާނެ އެވެ.\nމިނިސްޓްރީން ވައިކަރަދޫ ކައުންސިލަށް ފައިސާގެ އެހީތެރިކަން ދެނީ އެރަށު ގަބުރުސްތާން ވަށާފާރު ރޭނުމަށެވެ. އެމަޝްރޫއަށް މިނިސްޓްރީގެ ފަރާތުން ތިންލައްކަ ރުފިޔާ ދިނުމަށް ވަނީ ހަމަޖެހިފަ އެވެ. އަދި ވައިކަރަދޫ ކައުންސިލުން އެމަޝްރޫއަށް 55،540 ރުފިޔާ ހަރަދު ކުރާނެ އެވެ.\nހޯމް މިނިސްޓްރީން ކައުންސިލްއަކާއެކު އެއްބަސްވުމެއްގައި ސޮއި ކުރަނީ-- ފޮޓޯ: ހޯމް މިނިސްޓްރީ\nމީގެ އިތުރުން އަނގޮޅުތީމަށް ފައިސާގެ އެހީދެނީ އެރަށުގައި މަގުބައްތިޖެހުމަށެވެ. މިމަޝްރޫއަށް މިނިސްޓްރީން 295،500 ރުފިޔާ ހަރަދު ކުރާނެ އެވެ. އަދި އެރަށު ކައުންސިލުން 180،300 ރުފިޔާ ހަރަދު ކުރާނެ އެވެ.\nމަޝްރޫއުގެ ދަށުން 17 ރަށަކަށް އެހީ ދިނުމަށް ވަނީ ހަމަޖެހިފަ އެވެ. އެއީ ޕާކް ހެދުމާއި މަގުބައްތި ޖެހުމާއި ގަބުރުސްތާން ވަށާފާރު ރޭނުމާއި ނެރުބައްތި ޖެހުމެވެ. ރަށްތައް ކަނޑައެޅީ އާއްމުކޮށް ހުޅުވާލައި، ކައުންސިލް ތަކުން ހުށައެޅި ޕްރޮޕޯސަލްތައް ބެލުމަށްފަހު އެންމެ ރަނގަޅު ޕްރޮޕޯސަލް ހުށައެޅި ރަށްތައް ބަލައިގެންނެވެ.\nމިނިސްޓްރީ އޮފް ހޯމް އެފެއާޒް ކިނޮޅަސް ވައިކަރަދޫ\nފުލުހުންގެ ބިލަށް ސަރުކާރުން 40 އިސްލާހެއް\nސިފައިންގެ އަމިއްލަ ހެލިކޮޕްޓަރެއް ހޯދަން ގަރާރެއް\nމުޒާހަރާ ރޫޅާލި ގޮތް ރަނގަޅެއް ނޫން: އިމްރާން\nމެންބަރުންގެ ކަންކަމުގެ ތެރަށް ވަންނަން ނުވިސްނަން: އިމްރާން\nކޮވިޑް ޖެހިގެން ދިވެއްސަކު މަރުވެއްޖެ\nނަޝީދުގެ ވާހަކަފުޅުން އިލްމުވެރިން ކަންބޮޑުވެއްޖެ\nފަށްކަނޑަށް އިން މީހާ ވަރިއެއް ނުކުރި!\nރާއްޖެ ސަސްޕެންޑް ކުރާނެކަމުގެ އިންޒާރު ފީފާއިން ދީފި


July ge niyalah aamdhanee 12.8 billion, kharadhu 10.7 billion rufiyaa! | Mihaaru\nފިނޭންސް މިނިސްޓްރީ ހުންނަ ޓްރެޝަރީ ބިލްޑިން: ދައުލަތަށް ލިބުނު އާމްދަނީ ވަނީ ވަރަށް ބޮޑަށް އިތުރުވެފައި.\nޖުލައިގެ ނިޔަލަށް އާމްދަނީ 12.8 ބިލިއަން، ހަރަދު 10.7 ބިލިއަން ރުފިޔާ!\n10 ސެޕްޓެމްބަރ 2017 - 16:013comments\nފިނޭންސް މިނިސްޓްރީގެ ތަފާސްހިސާބުތައް ދައްކާ ގޮތުން ޖުލައި މަހުގެ ނިޔަލަށް ލިބުނު އާމްދަނީން ކުރި ހަރަދު ކެނޑުމުން 2.1 ބިލިއަން ރުފިޔާ ވަނީ އިތުރުވެފަ އެވެ. އެންމެ ބޮޑު ހޭދައެއް ކޮށްފައި ވަނީ ރިކަރަންޓް ހަރަދުތަކަށެވެ. އެގޮތުން ޖުމްލަ 7.9 ބިލިއަން ހަރަދު ކޮށްފައިވާ ކަމަށް އެ ތަފާސްހިސާބުތަކުން ދައްކަ އެވެ.\nއެ މިނިސްޓްރީން އާއްމުކުރި ހިސާބުތައް ދައްކާ ގޮތުން މިދިޔަ ޖުލައި މަހު އެކަނި ވެސް މުސާރަ އާއި އިނާޔަތާއި ޕެންޝަނުގެ ގޮތުގައި 725 މިލިއަން ރުފިޔާ ހޭދަ ކުރި އިރު ހިންގުމާއި އެހެނިހެން ހަރަދުތަކަށް 525.6 މިލިއަން ރުފިޔާ ހޭދަކޮށްފައިވެ އެވެ. އެގޮތުން ޖުމްލަ 1.9 ބިލިއަން ރުފިޔާ ހަރަދުކޮށްފައިވެ އެވެ. އަދި ކެޕިޓަލް ހަރަދުގެ ގޮތުގައި ޖުމްލަ 635.1 މިލިއަން ރުފިޔާ ހޭދަކޮށްފައިވާ ކަމަށް އެ ހިސާބުތަކުން ދައްކަ އެވެ.\nފިނޭންސް އިން އާއްމުކުރި ހިސާބުތައް ދައްކާ ގޮތުން މިދިޔަ ޖުލައި މަހު ދައުލަތަށް 2.6 ބިލިއަން ރުފިޔާ އާމްދަނީގެ ގޮތުގައި ލިބުނުއިރު ހަރަދުގެ ގޮތުގައި 1.9 ބިލިއަން ރުފިޔާ ހޭދަކޮށްފައިވެ އެވެ.\nއެ މިނިސްޓްރީން ރައްޔިތުންގެ މަޖިލީހުން މިއަހަރަށް ފާސްކުރި ބަޖެޓްގައި ވަނީ އާމްދަނީގެ ގޮތުގައި 21.9 ބިލިއަން ރުފިޔާ ލިބޭނެ ކަމަށެވެ. އަދި ހަރަދުގެ ގޮތުގައި 22.2 ބިލިއަން ރުފިޔާ ހޭދަވާނެ ކަމަށް ލަފާކޮށްފައިވެ އެވެ.\nއިތުރު ލިޔުންތައް ފިނޭންސް މިނިސްޓްރީ އިމްޕޯޓް ޑިއުޓީ ޓެކްސް ދައުލަތުގެ އާމްދަނީ ދައުލަތުގެ ހަރަދު


Afrasheem marah7aharu: Adhives Insaaf libeyne kamuge ummeedhu gai!\nޑރ. އަފްރާޝިމް އަލީ\nއަފްރާޝީމް މަރަށް7އަހަރު : އަދިވެސް އިންސާފު ލިބޭނެކަމުގެ އުއްމީދު ގައި!\nއަނިޔާވެރި ގޮތަކަށް މަރާލާފައިވަނީ 2012 ވަނަ އަހަރު\nއެކަން ކުރުމަށް ރާވައި ފައިސާ ހަރަދު ކުރި ބަޔަކު ވާކަމަށް ޕޮލިހުން ހާމަކޮށްފައިވޭ\nއަފްރާޝީމް މަރުގެ މައްސަލައިގެ ތަހުގީގުގެ 90 ޕަސެންޓު މިހާރު ނިމިފައި\nކ. މާލެ |2އޮކްޓޯބަރ 2019 | ބުދަ 13:19 | 1,739\nއުނގޫފާރު ދާއިރާގެ ކުރީގެ މެންބަރު އަފްރާޝީމް އަލީ - ގޫގުލް\nރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ ރަހުމް ކުޑަ ގޮތެއްގައި މަރާލާފައި ވަނީ މީގެ ހަތް އަހަރު ކުރިންނެވެ. އެތައް ހަމަލާއެއްދީ މަރާލާފައި އޮތްވާ ފެނުނީ ދިރިއުޅޭ ގޭގެ ސިޑި ކައިރިންނެވެ.\nއެމަރަށް އިންސާފު ނުލިބި ދިގުލައިގެން ދާތާ އެތަށް ދުވަހެއް ވެފައިވާއިރު އެމައްސަލައާއި ގުޅިގެން ދައުވާ އުފުލީ ދެ މީހަކާއި ކުޑަ ކުއްޖަކަށެވެ. ދައުވާ އުފުލާފައިވާ މީހުންގެ ތެރެއިން ހ.ލޮބީ ހުސައިން ހުމާމް މަރަން ދަށު ކޯޓުން އިއްވި ހުކުމަށް ހައިކޯޓާއި ސްޕްރީމް ކޯޓުން ވަނީ ތާއީދު ކޮށްފައެވެ. ސުޕްރީމް ކޯޓުގައި އެމައްސަލަ ދައުލަތުގެ ފަރާތުން އިސްތިއުނާފު ކުރިތަނާހެން ހުމާމް މެރުމަށް އަދި ހުކުމް ނުކުރުމަށް އަފްރާޝީމްގެ ވާރިސުން ވަނީ އެ ކަންކަން ހޯދުމުގެ ކުރިން ހުމާމް މެރުމަށް އިއުތިރާޒުކޮށް ސްޕްރީމް ކޯޓަށް ސިޓީއެއް ވެސް ފޮނުވާފައެވެ. އެކަން ކުރުމަށް ރާވައި ފައިސާ ހަރަދު ކުރި ބަޔަކު ވާކަމަށް ޕޮލިހުން ހާމަކޮށްފައިވާ ކަމަށާއި އެއީ ކޮން ބައެއް ކަމާއި އެ މީހުންނާ ބެހޭ ގޮތުން ކުރެވިފައިވާ ތަހުގީގަކީ ކޮބައިކަމާއި އެފަދަ ބައިވަރު ޝައްކު އުފެދޭ ކަންތައްތައް ހުރުމާއެކު އެ ފަރާތްތައް ހޯދުމަށް ހުސައިން ހުމާމުގެ ބަސް ބޭނުންވާނެ ކަމަށް ގަބޫލު ކުރާތީ އެ ފަރާތްތައް ހޯދައި ތަހުގީގު މުޅިން ނިމެންދެން ހުމާމުގެ މައްޗަށް ގިސާސް ހިފަން ބޭނުމެއް ނުވަނީ ކަމަށް ބުނެފައި ވެއެވެ.\nގާނޫނުގައި އަދި އިސްލާމީ ޝަރީއަތުގައިވާ ގޮތުން ވާރިސުން ދެކޮޅު ހަދައިފިނަމަ މީހަކަށް މަރުގެ އަދަބު ނުވަތަ ގިސާސެއް ނުހިފޭނެއެވެ. އާއިލާއިން އެދިފައިވަނިކޮށް ހުމާމް މެރުމަށް ސުޕްރީމް ކޯޓުން ހުކުމް ކުރިއެވެ.\nއަފްރާޝީމް މަރާލި މައްސަލާގައި ހުމާމްގެ އިތުރުން ދެން ދައުވާ އުފުލި އަލީ ޝާންގެ މައްޗަށް އެ މައްސަލަ ސާބިތު ނުވާ ކަމަށް ވަނީ ހުކުމްކޮށްފައެވެ. އެމައްސަލައިގައި ޕްރޮސެކިއުޓަރ ޖެނެރަލްގެ އޮފީހަށް ފުލުހުން ދައުވާކުރުމަށް ފޮނުވާފައިވަނީ ކ.މާލެ، ހ. ހިލްޓަން، އަޒުލީފް ރައޫފް އާއި ކ.މާލެ، މ.ޖަރީމާގެ އަބްދުﷲ ޖާވިދު އާއި ކ.މާލެ، މ.ޖަރީމާގެ، ޝާހިން މުހައްމަދު އަދި ލ. ގަން. ތުނޑި، ނޫއަލި، އާދަމް ޞަލާހު އެވެ. ނަަމަވެސް ޕީޖީއިން އެ ހަތަރު މީހުންނަށް ދައުވާ އުފުލާފައެއް ނުވެއެވެ.\nފުލުހުން ތުހުމަތު ކުރި ގޮތުގައި އަފްރާޝީމް އަވަހާރަކޮށްލުމުގައި އަމަލީ ގޮތުން ހުމާމާއި ޝާން ބައިވެރިވި ނަމަވެސް އެކަމުގެ އަޑީގައި އެހެން ބަޔަކު ތިއްބެވެ. ފުލުހުންގެ އެ ތުހުމަތަށް ބާރު ލިބެނީ މިސަރުކާރު ވެރިކަމަށް އައިސް މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ކޮމިޝަނުން އަފްރާޝީމްގެ މައްސަލައިގެ ވެސް ތަހުގީގު ކޮށް ބައެއް ކަންތައްތައް ހާމަ ކުރުމުންނެވެ. އެ ކޮމިޓީއިން ބުނެފައިވަނީ އަފްރާޝީމް މަރާލި ދުވަހުގެ ހެނދުނު ދެމީހަކު ސީރިއާއަށް ދިޔަ ކަން ތަހުގީގަށް އެނގިފައިވާ ކަމަށެވެ. އެކަމުގައި ދީނީ ހަރުކަށި ފަރާތްތައް ހިމެނޭކަމަށް ކޮމިޓީން ހާމަ ކޮށްފައިވާއިރު މީގެ ކުރިން ހިނގައިދިޔަ ޔާމީން ރަޝީދުގެ މަރާއި ރިލްވާން ޢަބްދުﷲ ރަހީނުކޮށް މަރާލުމުގައި ބައިވެރިވެފައިވަނީ ހަރުކަށި މީހުން ކަން ހާމަވާ ކަމަށް އެކޮމިޝަނުގެ ރައީސް ހުސްނުއް ސުއޫދު ވިދާޅުވިއެވެ.\nއަފްރާޝީމް މަރުގެ މައްސަލައިގެ ތަހުގީގުގެ 90 ޕަސެންޓު މިހާރު ނިމިފައިވާ ކަމަށް ރައީސް ސާލިހު ވަނީ ވިދާޅުވެފައެވެ. އެމައްސަލައިގެ ތަހުގީގު ވަރަށް އަވަހަށް ނިމިގެންދާނެކަން ރައީސް ހާމަކުރެއްވީ މިދިޔަ މަހުގެ9ވަނަ ދުވަހުއެވެ. އެއާއެކު އަފްރާޝީމްގެ އާއިލާ އާއި ރައްޔިތުން އަދިވެސް ތިބީ އިންސާފު ގާއިމުވެގެންދާނެ ކަމުގެ އުންމީދުގައެވެ.


Zamaan thakakah aharemenge therey Covid virus ulheyne: BioNTech\nބަޔޮންޓެކް ސީއީއޯ އޫރް ޝާހީން: އާދައިގެ ހާލަތަކީ ކޮބައިކަން މިއޮތީ އަލުން ލިޔަންޖެހިފައި\nކޮވިޑް ވައިރަހުން ނެއްޓެން ދުނިޔެއަށް ދަސް ނުވެގެން އުޅޭއިރު، އާދާއިގެ ހާލަތަކީ ކޮބައިކަން މިއޮތީ އަލުން ލިޔަން ޖެހިފައި ކަމަށް، ބަޔޮންޓެކް ސީއީއޯ، އޫރް ޝާހީން ވިދާޅުވެއްޖެ އެވެ. އޭނާ ވިދާޅުވީ ކުރިއަށް އޮތް 10 އަހަރު ވެސް އަހަރެމެންގެ ތެރޭގައި މި ބަލިމަޑުކަން ދެމި އޮންނާނެ ކަމަށެވެ.\nއޫރް ޝާހީން ވިދާޅުވި ގޮތުގައި ކޮވިޑް އަދި ވެސް ދަނީ ކުރިފަޅަމުންނެވެ. ބާރުގަަދަ ވައްތަރުތައް ފާޅުވެ ބަލިމަޑުކަމުގެ ތެރެއަށް ދުނިޔެ ގަންބަމުންނެވެ. މި ހާލަތާއިގެން އުޅެން ދަސް ކުރަން ޖެހިފައި ވާއިރު، އާދައިގެ ދިރިއުޅުން ދެން މާނަ ކުރާނީ ކިހިނެއްކަން ސިއްހީ އިދާރާތަކަށް ވެސް އަދި ނޭނގެ އެވެ.\nޝާހީން ވިދާޅުވީ ކޮވިޑުން އަރައިގަތުމަށް އޮތް އުންމީދެއް ކަމަށް ބެލެވެނީ ވެކްސިން ކަމަށެވެ. ބަޔޮންޓެކް ވެކްސިން ދުނިޔޭގެ 45 އަށް ވުރެ ގިނަ ގައުމުގައި ދޭން ފަށާފައި ވާއިރު، އާންމު ހާލަތަށް ރުޖޫއަވުމަށް ވެކްސިނަށް ބަރޯސާ ވެވިދާނެކަން އަދި ވެސް ކަށަވަރުނުވާ ކަމަށެވެ. އޮތް ހަމައެކަނި އުންމީދަކީ ކޮންމެވެސް ވަރެއްގެ ދިފާއީބާރެއް ހަށިގަނޑުގައި އުފައްދާނެ ކަމެވެ. އެގޮތުގައި ވައިރަހަށް ހަށިގަނޑު ކެތްތެރި ކުރެވޭ ކަމެވެ.\nޝާހީން ވިދާޅުވީ ކޮވިޑްގެ އާ ވައްތަރުތަކުގައި ތަފާތުތަކެއް ހުރި ނަމަވެސް، މައިގަނޑު 99 ޕަސެންޓް އެއްގޮތް ކަމަށެވެ. އެހެން ކަމުން، ކޮވިޑްގެ އާ ވައްތަރު ގުޑުވާލުމުގެ ގާބިލްކަން ބަޔޮންޓެކް ވެކްސިންގައި ހުރިކަން ސައިންސަށް ބަރޯސާކޮށް ދަންނަވަން ކެރިވަޑައިގަންނަވާ ކަމަށެވެ. އެ ނޫން ގޮތެއްގައި ވެކްސިނަށް ބަދަލެއް ގެންނަން ޖެހުނު ނަމަވެސް، ޝާހީން ވިދާޅުވީ ހައެއްކަ ހަފުތާ ތެރޭގައި އެކަމެއް ހަމަމަގަށް އަޅުވާލެއްވޭނެ ކަމަށެވެ.\nދުނިޔޭގެ ބޮޑު އާބާދީއަކަށް ކޮވިޑް ވެކްސިން ދޭން ފަށާފައި ވާއިރު، ވެކްސިންގައި ހުރި ބާރުވެރިކަމެއް އެނގެން އަދި ދުވަސްތަކެއް ނަގާނެ އެވެ. ކޮވިޑަށް މިހާރުދޭ ކޮންމެ ވެކްސިނެއް ވެސް ޑޯޒް ފުރިހަމަކުރަން ދެއިންޖެކްޝަން ޖަހަންޖެހެ އެވެ. ދެވަނަ މަރުހަލާ އަދި އޮތީ އެވެ.\nކޮވިޑް-19 ކޮވިޑް-19 އިގެ ބަލާއާފާތް ކޮވިޑް ވެކްސިން + ފައިޒާ ބަޔޯންޓެކް


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ސެޕްޓެމްބަރު 30 ވާ ހޯމަދުވަހުގެ 13:00 ގެ ކުރިން، ކ.އަތޮޅު މަދަރުސާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.


ބޯއަޅާ ބާލީހުގެ ސަބަބުން ސިކުނޑީގެ ބާރުދައްވާކަން އެނގޭތަ؟ | Landhooinfo\nބޯއަޅާ ބާލީހުގެ ސަބަބުން ސިކުނޑީގެ ބާރުދައްވާކަން އެނގޭތަ؟\nނިދާއިރު ބޯއަޅާ ބާލީހުގެ ސަބަބުން ތިބާގެ ސިއްޙަތަށް ވަރަށް ބޮޑެތި ގެއްލުންތަކެއްވެ އަދި ސިކުނޑީގެ ބާރު ދައްވާކަން އަހަރެމެންގެ ތެރެއިން އެނގެނީ ކިތައްމީހުންނަށްބާއެވެ.\nނިދާއިރު ބޯއަޅާ ބާލީހަކީ އެމީހަކާ އެކަށީގެންނުވާ އުސް ބާލިހަކަށްވިޔަސް އަދި ތިރި ބާލީހަކަށްވިޔަސް ނުވަތަ މާބޮޑަށް ހަރު ނުވަތަ މަޑު ބާލީހަކަށްވިޔަސް ތިބާއަށް އޭގެން ނުހަނު ބޮޑެތި ގެއްލުންތައް ލިބި މުޅި ޙަޔާތުގައިވެސް އެވޭނުގައި އުޅެންޖެހިދާނެއެވެ. އެހެންކަމުން ތިބާ ބޯއަޅާ ބާލީހަކީ ކިހާ މުހިއްމު އެއްޗެއްކަން ވިސްނާ ކޮންސައިޒެއްގެ ، ކިހާ ހަރުމިނެއްގެ ބާލީހެއްކަން އަމިއްލައަށް ދެނެގަންނަން އެބަޖެހެއެވެ.\nއެކަށީގެންނުވާ ބާލީހެއްގައި ބޯއަޅައިގެން އާދަވެގެން ނިދާމީހަކަށް ކަރު ނުވަތަ ކަނދުރާގައި ރިއްސުމާއި، ބުރިކަށީގައި ރިއްސުމާއި، އަދި ސިކުނޑީގެ ބާރު ދައްވުމުގެ ނުރައްކާތެރި ކަމާއި، ކުރިމަތިލާން ޖެހުމުގެ ފުރުޞަތު ވަރަށްވެސް ބޮޑެވެ.\nއަދި މިނޫނަސް ނުރައްކާތެރި އެތައްބަލިތަކަކާ ކުރިމަތި ލާންޖެހިދާނެއެވެ. އޭގެ ތެރޭގައި :\nއަބަދު ވަރުބަލިވެފައި ހުރެވޭކަމުގެ އިޙްސާސްވުން ހިމެނެއެވެ.\nބާލީސް އުފައްދާ ފެކްޓްރީއަކުން ހެދި ދިރާސާއަކުން ދައްކާގޮތުގައި އެމީހުން ސުވާލުކުރި މީހުންގެ ތެރެއިން %82 މީހުންނަކީ އެމީހުން ނިދާއިރު ބޯއަޅާ ބާލީސް ބާވެގެން އާ ބާލީހެއް ގަންނަން ޖެހޭނީ ކިހާދުވަކުންކަމާއި، އަދި ބާލީހުގެ އުސްމިނާއި، ތިރިމިން ހުންނަންޖެހޭނީ ވަކިވަރެއްގައި ކަން ނޭންގޭ މީހުންނެވެ.\nއާދަވެގެން ބޯއަޅާ ބާލީސް މާބޮޑަށް އުސްވެއްޖެނަމަ ކަރުގެ މަސްލުތައް ކުރުވެ ފޮޓޯގައި އެފެންނަ ގޮތަށް، ކަނދުރާއާއި ހިސާބުން މައިކަށި ލެނބި ތަދު އިހްސާސް ކުރެވެންފަށާނެއެވެ. އަދި ޚާއްޞަ ކޮށް އަންހެނުންގެ ކަނދުރާގެ މައިކަށި މިގޮތަށް ލެނބި ބޮޑަށް ގެއްލުންވުމުގެ ފުރުޞަތު ބޮޑުވާނެއެވެ.\nތިބާ ނިދަނީ އެއް އަރިއަކަށް އޮވެގެން ކަމަށްވާނަމަ ތިބާގެ ކޮނޑުކަށިގަނޑު ގޮދަޑީގައި ޖެހިފައި އޮންނައިރު ކަނދުރާ ކަތި ނުކޮށް ބާލީހަށް ކުޑަކޮށް ބާރުވާ މިންވަރަކަށް އުސްމިން ހުންނަ ބާލީހެއް އިޚްތިޔާރު ކުރާށެވެ. ބާލީހުގެ ސައިޒް ބަލާނީ ކަނދުރާއާއި، ގޮދަޑިއާއި ދެމެދު ހުންނަ އުސްމިނެކެވެ.\nތިބާ ނިދަނީ އުށްޑުން އޮވެގެން ކަމުގައިވީނަމަވެސް ކުރިން މިދެންނެވި ގޮތަށް ކަނދުރާ މާބޮޑަށް އުފުލިފައި ނޯންނާނެހެން ތުނި ބާލީހެއް އިޚްތިޔާރު ކުރާށެވެ.\nއެހެންވީމާ އަރިއަށް އޮވެގެން ނިދާމީހަކާ އުށްޑުން އޮވެގެން ނިދާމީހެއްގެ ބާލީސް އުސްތިރިމިން ތަފާތުވެދާނެއެވެ. އެމީހަކަށް ހެޔޮވަރުގެ ބާލީހެއް އެންމެ ރަގަޅަށް އިޚްތިޔާރު ކުރަން އެނގޭނީ އެމީހަކަށެވެ. ވިސްނާލަންވީ ޕޮއިންޓަކީ އޮށޯވެ އޮންނައިރު ހަށިގަނޑާ ބޮލާ ލެވެލް ދާދި އެއްވަރެއްގައި ބެހެއްޓުމަށެވެ.\nމިކަމުގެ ސިއްޙީ މާހިރުން ވިދާޅުވާގޮތުން ތިބާ ބޯއަޅާ ބާލީހަކީ އާދައިގެ ޕޮލިސްޓަރު ( އަގުބޮޑުނޫން ) ބާލީހެއްނަމަ ކޮންމެ6މަހަކުން ބާލިސް ބަދަލުކުރުން ރަގަޅުވާނެއެވެ. ބާޒާރުން ލިބެންހުންނަ އަގުބޮޑު މޮޅުބާލީސް ( މެމޮރީ ފޯމް ޕިލޯ ) ނަމަ ބާލީސް ބަދަލުކުރަން ޖެހޭނީ ކޮންމެ 18 މަހަކާ 36 މަހަކާ ދެމެދުއެވެ.\nވަރަށް ރަގަޅު ލިޔުމެއް މިފަދަ ލިޔުންތައް ގިނައިން ޖެހުމަށް ގޮވާލަން.


galehiri: ތެލުގެ ހުވަފެން\nރާއްޖެއިން ތެޔޮ ނުފެންނާނެ ކަމަށް ކުރީގެ ސާވޭތަކުން ދެއްކި ނަމަވެސް މިހާރުގެ ޓެކްނޮލޮޖީގެ އެހީގައި ރާއްޖެއިން ތެޔޮ ފެނުމުގެ ފުރުސަތު ބޮޑު ކަމަށް ބައެއް ފަރާތްތަކުން ދެކޭ. ރާއްޖޭގެ ސަރަހައްދުން ތެލާއި ގޭހުގެ މާއްދާތައް ފެނޭތޯ ބެލުމަށް ރާއްޖެއިން ބޭރުގެ ދެ ކުންފުންޏަކާއެކު މިހާތަނަށް ކޮށްފައިވާ މަސައްކަތުން، ރާއްޖެއިން ތެޔޮ ފެންނާނެ ކަމުގެ އެއްވެސް އަލިމަގެއް ނުފެނުނު ކަމަށް އިކޮނޮމިކް މިނިސްޓްރީން ބުނެފި އެވެ.\nއެ މިނިސްޓްރީން އެހެން ބުނިއިރު މި އަހަރުގެ ރިޔާސީ އިންތިހާބުގައި ވާދަކުރައްވާ މާމިގިލީ ދާއިރާގެ ޖުމްހޫރީ ޕާޓީ މެމްބަރު ގާސިމް އިބްރާހީމާއި ޕީޕީއެމްގެ ޕްރައިމަރީގައި ވާދަކުރައްވާ މުލަކު ދާއިރާގެ މެމްބަރު އަބްދުﷲ ޔާމީން ވިދާޅުވަމުން ގެންދަވަނީ ރާއްޖެ އިން ތެޔޮ ހޯދުމަކީ ކުރެވިދާނެ ކަމެއް ކަމަށާއި ރައީސުލްޖުމްހޫރިއްޔާ ކަމަށް ހޮވިވަޑައިގެންފިނަމަ އެކަމަށް މަސައްކަތް ކުރައްވާނެ ކަމަށެވެ\nރާއްޖެއިން ތެޔޮ ފެނޭތޯ ބަލައި އިގުތިސޯދު ފުޅާކުރެވޭނެ ގޮތްތަކެއް ސާފުކުރުމަށް ރައްޔިތުންގެ މަޖިލީހުގެ މާލިއްޔަތު ކޮމިޓީން ފޮނުވި ސިޓީއެއްގެ ޖަވާބުގައި އިކޮނޮމިކް މިނިސްޓްރީން ޑިސެމްބަރު 20، 2012 ގައި މަޖިލީހަށް ފޮނުވި ސިޓީއެއްގައި ބުނެފައި ވަނީ ރާއްޖޭގެ އިގުތިސޯދީ ސަރަހައްދުން ތެޔޮ ފެނޭތޯ ބެލުމުގެ މަސައްކަތް ކޮށްފައި ވަނީ "އެލްފް އެކުއިޓެއިން" ކިޔާ ކުންފުންޏެއް ހިމެނޭ ކޮންސޯޓިއަމަކާއި "ޝެލް މޯލްޑިވްސް އެކްސްޕްލޮރޭޝަން އެންޑް ޕްރޮޑަކްޝަން ބީ.ވީ" ން ކަމަށެވެ.\nއިކޮނޮމިކް މިނިސްޓަރު އަހުމަދު މުހަންމަދު ސޮއިކުރައްވައި މަޖިލީހުގެ ރައީސް އަބްދުﷲ ޝާހިދަށް ފޮނުއްވި މި ސިޓީގައި ވިދާޅުވެފައިވާ ގޮތުން، ރާއްޖެއިން ތެޔޮ ފެނޭތޯ ބެލުމުގެ މަސައްކަތް އެ ދެ ކުންފުނިން ހުއްޓާލީ، "ތެޔޮ ފެނުމުގެ އެއްވެސް ކަހަލަ ފުރުސަތެއް ނެތް ކަމަށް" ބަޔާންކުރުމަށް ފަހު އެވެ.\nމިހާތަނަށް ކުރި ސާވޭތަކަށް ބަލާއިރު ރާއްޖެއިން ތެޔޮ ނުފެނުނު ނަމަވެސް އިކޮނޮމިކް މިނިސްޓްރީގެ ސިޓީގައި ބުނެފައި ވަނީ "ކުރިއަށް އޮތްތަނުގައި ތެޔޮ ފެނޭތޯ ބެލުމަށް މަސައްކަތް ކުރުމަކީ ރާއްޖޭގެ އިގުތިސޯދީ ބިންގާ ފުޅާކުރުމަށް ކުރެވިދާނެ ކަމެއް ކަމަށް ގަބޫލުކުރެވޭ" ކަމަށެވެ.\nއިކޮނޮމިކް މިނިސްޓްރީން ބުނިގޮތުގައި ދެ ކުންފުނީގެ ތެރެއިން ރާއްޖެއިން ތެޔޮ ފެނޭތޯ ބެލުމުގެ މަސައްކަތްކުރަން "އެލްފް އެކުއިޓެއިން" ގެ ކޮންސޯޓިއަމަށް ލައިސަންސް ދޫކޮށްފައި ވަނީ 1968-1978ގެ ނިޔަލަށެވެ. އަދި ތެޔޮ ފެނޭތޯ ބެލުމަށްޓަކައި މާލެ އަތޮޅު އުތުރުން "ޑްރައި ވެލް" އެއް "އެލްފް އެކުއިޓެއިން" ގެ ކޮންސޯޓިއަމް އިން ތޮރުފާފައިވާ ކަމަށް ވެސް މިނިސްޓްރީން ބުނެފައިވެ އެވެ. ނަމަވެސް އެ ކުންފުނިން ތޮރުފި ވަޅުން ތެޔޮ ފެންނާނެ ކަމުގެ އަސަރެއް ނުފެނުމުން، އެލްފް އެކުއިޓެއިން އިން ލައިސަންސްގެ މުއްދަތު ހަމަވުމުގެ ގާތްގަނޑަކަށް3އަހަރު ކުރިން، ލައިސަންސް ދޫކޮށްލާފައިވެ އެވެ،" މިނިސްޓްރީގެ ސިޓީގައިވެ އެވެ.\nއިކޮނޮމިކް މިނިސްޓްރީން ބުނި ގޮތުގައި "އެލްފް އެކުއިޓެއިން"ގެ ކޮންސޯޓިއަމްގެ އިތުރުން ތެޔޮ ފެނޭތޯ ބެލުމަށްޓަކައި ތޮރުފުމުގެ މަސައްކަތް "ޝެލް މޯލްޑިވްސް އެކްސްޕްލޮރޭޝަން އެންޑް ޕްރޮޑަކްޝަން ބީ.ވީ" ން ކުރުމަށް ފެބްރުއަރީ 23، 1989 ގައި އެއްބަސްވެފައިވެ އެވެ. އަދި ރާއްޖެ އިން ތެޔޮ ފެނޭތޯ ބެލުމަށްޓަކައި ޖުލައި 22، 1991 ގައި "ކޮމިޓްމަންޓް ވެލް" ތޮރުފި ކަމަށް ވެސް މިނިސްޓްރީން ބުނެފައިވެ އެވެ. އެ އޮޕަރޭޝަންސެޕްޓެމްބަރު 2، 1991 ގައި ނިންމާލިއިރު ވެސް ރާއްޖެއިން ތެޔޮ ފެންނާނެ ކަމުގެ އެއްވެސް އަލިމަގެއް "ޝެލް މޯލްޑިވްސް އެކްސްޕްލޮރޭޝަން އެންޑް ޕްރޮޑަކްޝަން ބީ.ވީ" އަށް ވެސް ނުފެނުނު ކަމަށް އިކޮނޮމިކް މިނިސްޓްރީން ބުންޏެވެ. ޝެލް މޯލްޑިވްސް އެކްސްޕްލޮރޭޝަން އެންޑް ޕްރޮޑަކްޝަން ބީ.ވީ" ން ތޮރުފި ވަޅާ ގުޅިގެން ކުރި ދިރާސާއަށް ފަހު، ރާއްޖެ އިން ތެޔޮ ފެނުމުގެ އެއްވެސް ކަހަލަ ފުރުސަތެއް ނެތް ކަމަށް ބަޔާންކޮށް، ޝެލް މޯލްޑިވްސް އެކްސްޕްލޮރޭޝަން އެންޑް ޕްރޮޑަކްޝަން ބީ.ވީ އިން ޑްރިލް ޝިޕް "ޕެލެރިން" އާ އެކު ރާއްޖެއިން ފުރައިގެން ދިޔައީ 12 ސެޕްޓެމްބަރު 1991 ވަނަ ދުވަހު އެވެ،" މިނިސްޓްރީގެ ސިޓީގައިވެ އެވެ.\nމިހާތަނަށް ކުރި މަސައްކަތުން ރާއްޖެއިން ތެޔޮ ނުފެންނާނެ ކަމަށް ސާވޭތަކުން ދެއްކި ނަމަވެސް މާލިއްޔަތު ކޮމިޓީގެ މުގައްރިރު ދިއްގަރު ދާއިރާގެ މެމްބަރު އަހުމަދު ނާޒިމް މިރޭ ވިދާޅުވީ މިހާރު ޓެކްނޮލޮޖީތައް ބަދަލުވެ، ތެޔޮ ފެނުމުގެ ފުރުސަތު އޮންނާނެ ކަމަށް ގަބޫލު ކުރެއްވޭ ކަމަށެވެ. އަދި އެކަން ކުރަން ސަރުކާރަށް ބާރު އެޅުމަށްޓަކައި، ރާއްޖެއިން ތެޔޮ ފެނޭތޯ މިހާތަނަށް ކުރި މަސައްކަތްތައް އެ ކޮމިޓީން އެއްކޮށްފައިވާ ކަމަށް ވެސް އޭނާ ވިދާޅުވި އެވެ.\nރާއްޖެއިން ތެޔޮ ފެނޭތޯ މަސައްކަތްކުރީ ވަރަށް ކުރިން. އޭރުގެ ޓެކްނޮލޮޖީއަށް ބަލާއިރު މިހާރުގެ ޓެކްނޮލޮޖީ އެޑްވާންސް ވާނެ. ރާއްޖެއިން ތެޔޮ ފެނުމުގެ ފުރުސަތު ވަރަށް ބޮޑު ކަމަށް ދޭހަވާ ކަމުގެ ލިޔުންތައް ވެސް އަޅުގަނޑުމެން އަތުގައި އެބަހުރި،" ނާޒިމް ވިދާޅުވި އެވެ. "އަޅުގަނޑުމެން މި ބުނާ އެއްޗަކީ ތެޔޮ ފެނޭތޯ ބަލައި އިގުތިސޯދު ފުޅާ ކުރާށޭ. ޓޫރިޒަމަށް އެކަނި ބުރަވެގެން ތިބެވޭކަށް ނެތޭ." (އިކޮނޮމިކް މިނިސްޓްރީ)\nCrude oil was made over millions of years from tiny plants and animals, called plankton. The plankton on the left would form oil in about 150 million years time if the sea bed is not disturbed.\nThe plankton that lived in the Jurassic period made our crude oil.\nThis was the time of the dinosaurs. It was about 180,000,000 years ago.\nThe oil can't get through the cap rock and is trapped in the dome of rock underneath.\nThe rock layer underneath has tiny spaces, or pores, in it. Although it is solid, it can hold the oil likeasponge.\nThe oil companies can drill into this rock to recover the oil\n"ރާއްޖެއިން ތެޔޮ ފެނޭތޯ ބެލުން" މި ސުރުޚީގެ ދަށުން ލިޔެފައިވާ ބަޔާނުގައި އެވަނީ މިރާއްޖޭގެ އުފެދުނުގޮތާއި އަދި މިރާއްޖެއިން ތެޔޮ ހޯދުމަށް ކުރިން ކުރެވުނުގެ މަސައްކަތުގެ ވާހަކަ އެވެ. ރާއްޖެ އުފެދުނުގޮތުގެ މަޢުލުމާތަށްބަލާއިރު މިރާއްޖެ މިއޮތީ "މިރާއްޖެއަށް" ބަލަދުވެރިކަން ލިބިފައިވާ (ޤަދީމީ) އައްޓެއްގެ (ޓެކްޓޯނިކް) މަތީގައެއް ނޫނެވެ. މިރާއްޖެ މިއޮތީ އިންޑިއާ އަށް ބަލަދުވެރިކަން އޮތް އައްޓެއްގެ ގޮނޑުދޮށުގަ އެވެ.\nމަތީގައި އިނގިރޭސިން ލިޔެފައި އެވަނީ "ތެލަކީ ކޮންއެއްޗެއްތޯ" ކުރެވޭ ސުވާލުގެ ސައިންޓިފިކް ޖަވާބެވެ. އެ ޖަވާބުތަކުން އެނގެނީ އެއީ ވަރަށްވެސް "އަންޒަމާނު" ގެ ކަންތައްތަކެއް ކަމަށެވެ. ވުމާއެކު، އެ މަޢުލޫމާތަށް ރިޢާޔަތްކޮށް މިރާއްޖެއާ އަންޒަމާނާ އޮތޮ "ޖިއޮލޮޖިކަލް" ގުޅުމުގެ އެހީތެރިކަމުގެ ތެރެއިން މިރާއްޖެއިން ތެޔޮ ފެނިދާނެތޯ ނުވަތަ ނޫންތޯ އަދި އެއީ ކުރިއަށް އޮތް "ތެޔޮ" ހުވަފެނެކެވެ.


Govaathakethi Nahthaalan Kuriyahgendhaa Thamreenge Final Exercise Baavaifi - Vaguthu\nގޮވާތަކެތި ނައްތާލަން ކުރިއަށްގެންދާ ތަމްރީންގެ ފައިނަލް އެކްސަސައިޒް ބާއްވައިފި\nއެމްއެންޑީއެފުން ހިންގާ "ބޮމްބް އެންޑް އިމްޕްރޮވައިޒްޑް އެކްސްޕްލޯސިވް ޑިވައިސް ޑިސްޕޯސަލް ޓްރޭނިންގ އެޑްވާންސް ކޯސް" ގެ ފައިނަލް އެކްސްސައިޒް - ވަގުތު އިމޭޖްސް: މުހައްމަދު އަފްޒަލް\nއެމްއެންޑީއެފުން ހިންގާ "ބޮމްބް އެންޑް އިމްޕްރޮވައިޒްޑް އެކްސްޕްލޯސިވް ޑިވައިސް ޑިސްޕޯސަލް ޓްރޭނިންގ އެޑްވާންސް ކޯސް" ގެ ފައިނަލް އެކްސްސައިޒްތައް ބާއްވައިފިއެވެ.\nމިމަހު9ން 15 ނިޔަލަށް ކުރިއަށް ގެންދިއުމަށް ހަމަޖެހިފައިވާ މި އެކްސަސައިޒްތައް ކުރިއަށްދަނީ މާލެ، ހުޅުލެ އަދި ހުޅުމާލޭގެ އެކަމަށް ކަނޑައެޅިފައިވާ ވަކި ސަރަޙައްދުތަކެއްގައެވެ.\nމިއަދު ހެނދުނު ހުޅުމާލޭގައި ކުރިއަށްދިޔަ މި ކޯހުގެ އެކްސަސައިޒްތައް ބައްލަވާލެއްވުމަށް ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް ވަނީ ހުޅުމާލެއަށް ޒިޔާރަތް ކުރައްވާފައެވެ. ޗީފް އޮފް ޑިފެންސް ފޯސްގެ މި ޒިޔާރަތުގައި ކޯސް ކުރިއަށްދާ ގޮތާބެހޭ ގޮތުން މަޢުލޫމާތު އޮޅުންފިލުއްވައި ކޯހުގެ މުދައްރިބުންނާވެސް ވަނީ ބައްދަލު ކުރައްވާފައެވެ.\nއެމްއެންޑީއެފާ ސްރީލަންކާގެ އަސްކަރިއްޔާ ގުޅިގެން ކުރިއަށްގެންދާ ބޮމްބް އެންޑް އައިއީޑީ ޑިސްޕޯސަލް އެޑްވާންސް ކޯހަކީ ސިފައިންގެ ހުނަރާއި އޮޕަރޭޝަނަލް ޤާބިލުކަން އިތުރު ކުރުމުގެ ގޮތުން ސިފައިންގެ ތެރޭގައި އަލަށް އެކުލަވާލި "އެމްއެންޑީއެފް ކެޕްސްޓޯން ޑޮކްޓްރީން" ގެ ދަށުން ކުރިއަށްގެންދާ ކޯހެއް ކަމަށް އެމްއެންޑީއެފް އިން މައުލޫމާތު ދެއްވައެވެ.\nމި ކޯސް ފަށާފައިވަނީ މި މަހުގެ4ވަނަ ދުވަހު އެވެ. އަދި މި ކޯހުގެ ނިންމުމުގެ ރަސްމިއްޔާތު ބޭއްވުމަށް ހަމަޖެހިފައިވަނީ މި މަހުގެ 16 ވަނަ ދުވަހު އެވެ. މި ކޯސް ކުރިއަށްގެންގޮސްފައިވަނީ އެމްއެންޑީއެފް ސެންޓްރަލް އޭރިއާ ހެޑްކްއޯޓަރޒް ލ.ކައްދޫގެ އިތުރުން އެއަތޮޅުގެ ބައެއް ރަށްރަށުގައެވެ.


"Neydhen Vakivaakah" premier kuran beyruge fannaanun | Mihaaru\n"ނޭދެން ވަކިވާކަށް" ގެ މަންޒަރެއްގައި ޔޫއްޕެ އާއި އަޒޫ.\n"ނޭދެން ވަކިވާކަށް" ގެ މަންޒަރެއް: ފިލްމް އަޅުވާނީ އަންނަ މަހުގެ 27 ގައި.\n"ނޭދެން ވަކިވާކަށް" އަންނަ މަހު ޕްރިމިއާ ކުރާނީ ބޭރުގެ ފަންނާނުންތަކަކާ އެކު\n11 އޯގަސްޓް 2017 - 06:13 1 comment\nފިލްމްގެ ޓިކެޓް ވެސް ބުކްކޮށް ދެމުން އަންނަ އިރު، ފުރަތަމަ ޓްރެއިލާ ވެސް މިހާރު ވަނީ ދައްކާލާފައި.\nއަންނަ މަހުގެ 27 ވަނަ ދުވަހުގެ ރޭ މުހައްމަދު އަބޫބަކުރު (މާއެބޫ) ގެ އާ ފިލްމް "ނޭދެން ވަކިވާކަށް" އޮލިމްޕަސް ސިނަމާގައި ޕްރިމިއާ ކުރާނީ ބޭރުގެ ފަންނާނުންތަކެއް ގެނެސް ވަރަށް ކުލަގަދަކޮށް ކަމަށް އޭނާ ބުނެފި އެވެ.\nމަހުދީ އަހުމަދުގެ ސްކްރީންޕްލޭއަކަށް މާއެބޫ ޑައިރެކްޓްކޮށްފައިވާ ލޯބީގެ ވާހަކަތަކެއް ކިޔައިދޭ މި ފިލްމުގެ ލީޑް ރޯލް ކުޅެފައި ވަނީ ޔޫސުފް ޝަފީއު (ޔޫއްޕެ) އާއި ފާތުމަތު އާޒިފާ (އަޒޫ) ގެ އިތުރުން ފިލްމަކުން އަލަށް ފެނިގެންދާ ނެށުންތެރިޔާ/ޑިޒައިނަރު ޖާދުﷲ އިސްމާއީލް (ޖާދު) އެވެ.\nފިލްމުގެ އިތުރު ކާސްޓުންގެ ތެރޭގައި އަހުމަދު އަޒްމީލް (އަޒޭ)، އަހުމަދު ސައީދު، ނާޝިދާ މުހައްމަދު (ނާއްކޮ)، އާރިފާ އިބްރާހީމް، އަލީ ޝާހިދު (ސްޓެޕް އައްޔަ) އަދި އިބްރާހީމް ރިޔާޒް ހިމެނެ އެވެ.\nއއ. ތޮއްޑު އާއި މާލޭގައި މަންޒަރުތައް ނަގާފައިވާ "ނޭދެން ވަކިވާކަށް" ގެ ފުރަތަމަ ޓްރެއިލާ ވެސް މިހާރު ވަނީ ދައްކާލައިފަ އެވެ.\nމާއެބޫ ބުނީ ފިލްމުގެ ޓިކެޓް ވެސް މިހާރު ބުކްކޮށް ދެމުން އަންނަ ކަމަށެވެ. ހޮޓްލައިން ނަމްބަރަކީ 7852824 އެވެ.\n"ނޭދެން ވަކިވާކަށް" ގެ މަންޒަރެއްގައި ޖާދު: މިއީ އޭނާގެ ފުރަތަމަ ފިލްމް.\nބޭރުގެ ފަންނާނުންތަކެއް ގެނެސްގެން ސްޓޭޖް ޕަފޯމަންސްތަކާ އެކު "ނޭދެން ވަކިވާކަށް" ޕްރިމިއާ ކުރާތީ، ފިލްމުގެ ޕްރިމިއާ ޝޯގެ ޓިކެޓް ވިއްކާނީ 200ރ. އަށެވެ. ދެން ހުރި ޝޯތަކުގެ ޓިކެޓް 100ރ. އަށެވެ.\n"ބޭރު ފަންނާނުންތަކަކާ ވާހަކަ ދައްކަމުން މި އަންނަނީ. އެކަމަކު އަދި އެއީ ކޮން ބައެއް ކަމެއް ބުނެވޭކަށް ނެތް،" މާއެބޫ ބުންޏެވެ. "ޔަގީންކަން ދޭ ކަމަކީ ޕްރިމިއާ އިން ބޭރުގެ ފަންނާނުންތަކެއްގެ ޕަފޯމަންސް ފެނގިގެން ދާނެކަން."\nއޭނާ ބުނީ ފިލްމް އަޅުވާ ދުވަސް ކައިރިވަމުން އަންނަ އިރު، މިހާރު ކުރިއަށް ދަނީ ފިލްމް ޕޮލިޝް ކުރުމުގެ މަސައްކަތް ކަމަށާއި ބެލުންތެރިންނަށް ފިލްމު ވަރަށް ކަމުދާނެ ކަމަށެވެ.\n"ފިލްމް ވަރަށް ތަފާތުވާނެއެކޭ ބުނާ ހިތެއް ނެތް. އެކަމަކު ބެލުންތެރިންނަށް ވަރަށް ރީތި، ގަޔާވާ ކަހަލަ ފިލްމަކަށް މި ފިލްމް ވާނެ. ކާސްޓަށް ބެލިޔަސް ރާއްޖޭގެ މަޝްހޫރު ތަރިންތަކެއް މީގައި އެބަ އުޅޭ،" މީގެ ކުރިން "ރަންދަރި" ފަދަ ފިލްމްތައް ޑައިރެކްޓްކޮށްފައިވާ މާއެބޫ ބުންޏެވެ.\n"ނޭދެން ވަކިވާކަށް" ގެ ޓްރެއިލާ.\nއޭނާ ބުނީ "ނޭދެން ވަކިވާކަށް" އަކީ ފިލްމީ ކެރިއަރުގައި މިހާތަނަށް އެންމެ ބުރަކޮށް އަދި އެންމެ ހިތްހަމަޖެހޭ ގޮތަށް މަސައްކަތް ކުރެވުނު ފިލްމް ކަމަށެވެ.\n"އެހެންވީމަ މިއީ ބެލުންތެރިންނަށް މި އަހަރު ފެންނާނެ އެންމެ ރީތި އެއް ފިލްމަށް ވާނެ،" ފިލްމުގެ ޕްރޮމޯޝަން ވަރަށް އަވަހަށް ފަށާނެކަން ފާހަގަކޮށް މާއެބޫ ބުންޏެވެ.\nމިއީ މި އަހަރު އަޅުވާ ހަތް ވަނަ ފިލްމެވެ.


ތައުބާވާ މީހުންނަށް ފުރައްސާރަކުރުމަކީ ޝައިޠޯނާގެ ބައިވެރިންގެ ސިފައެއް! އެއީ ބިރުހުރި ކަމެއް! – ދިވެހި ނޫސް\nHome ⁄ ދީން ⁄ ތައުބާވާ މީހުންނަށް ފުރައްސާރަކުރުމަކީ ޝައިޠޯނާގެ ބައިވެރިންގެ ސިފައެއް! އެއީ ބިރުހުރި ކަމެއް!\nބައެއް މީހުން، އެމީހުންނަށް ކުރިން ކުރެވެމުން އައި ފާފަތައް ކުރުން ހުއްޓާލައި އުޅުން އިޞްލާޙްކޮށް ތައުބާވުމަށްފަހުގައިވެސް އެކަން ހާމަކުރަން ލަދުވެތިވެއެވެ. ޖަމާއަތަށް ނަމާދަށް ދިއުމާއި ތުނބުޅި ބެހެއްޓުމާއި ޙިޖާބް އެޅުން ފަދަ ކަންކަން ކުރަން ލަދުގަނެއެވެ. އޭނާއަށް ކުރެވުނު ފާފަތައް އެނގޭ މީހުން ކޮށްފާނެ މަލާމާތާއި ފުރައްސާރައަށް ލަދުވެތިވެ ޖެހިލުންވާތީއެވެ.\nމީސްތަކުންނޭވެ! ތައުބާވުމުން އެމީހާގެ ފާފަތައް ފުއްސަވައި ދެއްވަނީ ﷲ ތަޢާލާއެވެ. ﷲ ތައާލާ އެމީހާގެ ފާފަތައް ފުއްސަވައި ދެއްވަވަނީ އެމީހަކު މާޒީގައި ކޮށްފައިވާ ހުރިހާ ކަންކަން އެންމެ މޮޅަށް ދެނެވޮޑިގެންވާ ޙާލުގައެވެ. ވީމާ އެހިސާބުން މާޒީ އާއިމެދުގައި އިތުރަށް ވިސްނުމުގެ އެއްވެސް ބޭނުމެއް ނެތެވެ! އެހިސާބުން މާޒީ އެވަނީ ނެތިގެން ގޮސްފައެވެ.\nފާރާމުގައި ޖަހާލައްތައް ބްލީޗްފަދަ އެއްޗެއް ޖަހައިގެން ފިލުވައިލުމުން ފޭރާން ސާފުވާ ފަދައިން ތައުބާވުމުން މީހާ އެވަނީ ސާފުވެފައެވެ. ހިތް އެވަނީ ޠޯހިރުވެފައެވެ. ތައުބާވުމުން އެމީހާގެ މާޒީގެ އެއްވެސް ކަމަކާއިމެދު ﷲ ތަޢާލާ ސުވާލެއް ނުކުރައްވަވާނެތެވެ. އިން ޝާ ﷲ ސުވާލުކުރައްވަވާނީ ތައުބާވުމަށް ފަހު ކުރާ އަމަލުތަކުގެ މައްޗަށެވެ.\nވީމާ ތައުބާވުމަށްފަހު މީސްތަކުން ކިޔައިފާނެ އެއްޗަކަށް ނުވަތަ ކޮށްފާނެ މަލާމާތަކަށް ނުވިސްނާށެވެ! މަލާމާތްކޮށްފިނަމަ އެކަމުން ވެސް ތިބާއަށް ދެއްވަވާނީ ސަވާބެވެ! ﷲ ތަޢާލާގެ މަގުގައި ސާބިތުވާށެވެ! މިސްކިތަށް ދިއުން ގިނަކުރާށެވެ! ފިރިހެނަކު ނަމަ ތުނބުޅިވެސް ދިގުކުރާށެވެ! އަންހެނަކު ނަމަ ޙިޖާބަވެސް އަޅާށެވެ! ﷲ ތަޢާލާ ރުހިވޮޑިގަންނަވާ ހުރިހާ ޢަމަލުތަކެއްވެސް ކުރާށެވެ! ހަމައެކަނި ކުރަންވީއެއް ނޫނެވެ! ކުރުން ގިނަކުރަންވީއެވެ!\nއީމާންކަމުގައި ސާބިތުވެއްޖެ މީހާ އެހެން މީހުން ކިޔައިފާނެ އެއްވެސް އެއްޗަކާއިމެދު ޖެހިލުމެއް ނުވާނެއެވެ. ބިރުވެތިވާނީ ހަމައެކަނި ﷲ ތަޢާލާއަށެވެ. ޖެހިލުން ވާނީވެސް އަދި ލަދުވެތިވާނީވެސް ހަމއެކަނި ﷲ ތަޢާލާއަށެވެ! ވީމާ ފުރިހަމަގޮތުގައި އީމާންވެގެން ހުރި މީހަކަށްވާށެވެ! އެއިރުން ޢަޒުމް ގުޑުވައެއް ނުލެވޭނެއެވެ!\nއަދި ކީއްހެއްޔެވެ؟ ތައުބާވުމުން އެމީހަކަށް މަލާމާތް ކުރާނަމަ އެމީހަކީ ޖާހިލެކެވެ. ޝައިޠޯނާގެ ބައިވެރިއެކެވެ. އެފަދަ މީހުން އެކުރަނީ ބިރުހުރި ކަމެކެވެ. އެހެނީ އެ މަސައްކަތްކުރަނީ މީހަކު ދީނާއި ދުރަށް ޖެއްސުވުމަށެވެ.\nޖާހިލުން ކުރާ ކަންކަމަށް މުސްލިމުން ކަންބޮޑެއް ނުވާނެއެވެ! މުސްލިމެއްގެ ގޮތުގައި ސާބިތުވުމުން އޮންނާނީ ހުރިހާ މައްސަލަތަކަށްވެސް ޙައްލު ލިބިފައެވެ! އެފަދަ މީހުންނަށް ﷲ ތަޢާލާގފެ ލޯބިވެވޮޑިގަތުން ދާނީ ލިބެމުންނެވެ!


Hulhumale' swimming pool aanmunnah dhookuranee - Hama.mv\nހުޅުމާލެ ސްވިމިން ޕޫލް އާންމުންނަށް ދޫކުރަނީ\n24 ޑިސެމްބަރ 2020 | 15:31\nހުޅުމާލޭގައި ހުންނަ ސްވިމިން ޕޫލް\nބުރާސްފަތި , 24 ޑިސެމްބަރ 2020 | 15:31\nކުރީގެ ރައީސް އަބްދުﷲ ޔާމީންގެ ސަރުކާރުން ހުޅުމާލޭގައި ތަރައްގީކުރި ސްޕޯޓްސް ކޮމްޕްލެކްސް އިމާރާތުގައި އޮންނަ ސްވިމިންގް ޕޫލް އާންމުންނަށް ހުޅުވާލަން ނިންމައިފި އެވެ.\nސްވިމިން އެސޯސިއޭޝަނުން މިއަދު ކުރި އިއުލާނެއްގައި ބުނީ އެ އެސޯސިއޭޝަނުން މެނޭޖްކުރާ ހުޅުމާލޭ ސްވިމިންގ ޕޫލް މެންބަޝިޕް އުޞޫލުން އާންމުންނަށް ބޭނުންކުރެވޭ ގޮތަށް ހުޅުވާލަން ނިންމާފައިވާ ކަމަށެވެ.\nއާންމުން ސްވިމިން ޕޫލް ބޭނުންކުރާނަމަ މެމްބަޝިޕް ފީއެއް ދައްކަން ޖެހެ އެވެ. އެގޮތުން އާންމު ދިވެހިންނަށް މަހަކު 1500.00 (ފަނަރަސަތޭކަ) ރުފިޔާ ނުވަތަ ދުވާލަކު 150.00 (އެއްސަތޭކަ ފަންސާސް) ރުފިޔާ. އަދި ބިދޭސީންނަށް މަހަކު 3000.00 (ތިންހާސް) ރުފިޔާ ނުވަތަ ދުވާލަކު 300.00 (ތިންސަތޭކަ) ރުފިޔާ ފީއެއްގެ ގޮތުގައި ނަގާނެ އެވެ.\nޕޫލް ބުކް ކުރުމަށާއި މެމްބަޝިޕް ފީ ދެއްކުމުގެ އިތުރުން އިތުރު މައުލޫމާތު ހޯދުމަށް ގުޅާނެ ނަމްބަރެއް ސްވިމިން އެސޯސިއޭޝަނުން ވަނީ އާންމު ކޮށްފަ އެވެ. އެގޮތުން މައުލޫމާތު ހޯދުމަށް 7800096 އަށް ގުޅުމަށް އެ އެސޯސިއޭޝަނުން އެދެ އެވެ.\nސްވިމިން އެސޯސިއޭޝަނުން ބުނީ ޕޫލު ބޭނުންކުރުމަށް ގަވާއިދުތަކެއް ހަދާފައި ހުންނާނެ ކަމަށާއި ހުރިހާ ފަރާތްތަކުންވެސް އެ ގަވާއިދުތަކަށް އަމަލުކުރަންވާނެ ކަމަށެވެ. ސްވިމިން އެސޯސިއޭޝަނުން ބުނީ ޕޫލު ބޭނުންކުރުމުގެ ފުރުސަތު ދޭނީ ޕޫލު ބުކްކުރާ ތަރުތީބުން ކަމަށެވެ.\nޢާންމު ފަރާތްތަކަށް ޕޫލު ބޭނުންކުރުމުގެ ފުރުޞަތު ދެވޭނީ، ފެތުމުގެ ޤައުމީ ސްކޮޑްތަކުގެ ފެތުންތެރިންނާއި، ސްވިމިންގ އެސޯސިއޭޝަނުގެ މެންބަރު ކުލަބުތަކުގެ ތަމްރީނުތަކަށް ބޭނުންކުރާ ވަގުތުތައް ފިޔަވައި އިތުރު ވަގުތުތަކުގަ އެވެ. ހުކުރު އަދި ހޮނިހިރު ދުވަސް ޚާއްސަކޮށްފައިވަނީ އާއިލާތަކަށާއި ގުރޫޕް ތަކަށެވެ. އާއިލާ ތަކަށާއި ގްރޫޕްތަކަށްވެސް ޕޫލު ބޭނުންކުރެވޭނީ ކަނޑައެޅިފައިވާ ޕޫލުފީ ދެއްކުމަށްފަހު އެވެ.\nއާންމުންގެ އިތުރުން މުބާރާތްތަކާއި އިވެންޓުތައް ބޭއްވުމަށްވެސް ޕޫލު ދޫކުރާނެ ކަމަށް ސްވިމިން އެސޯސިއޭޝަނުން ބުނެ އެވެ.\nހުޅުމާލެ ސްވިމިންގ އެސޯސިއޭޝަން\nރިޒްނާ ބަލިކޮށް ހުޅުމާލެ ދާއިރާގެ ގޮނޑި ޝުޖާ ކަށަވަރުކޮށްފި\nހުޅުމާލެ ރަށު މާރުކޭޓު ވިޔަފާރިން ދިވެހިންނަށް ފުރުސަތު ހޯދައިދޭނަން: ރިޒްނާ\nފްލެޓްލިބޭނެ ފަރާތްތައް ކަނޑައަޅައި، އެ ފަރާތްތަކަށް ލިޔުންދޭންޖެހޭ: ރިޒްނާ\nހުޅުމާލެ ކޮންސްޓްރަކްޝަން ސައިޓެއްގައި ބިދޭސީއަކު ނިޔާވެފައި އޮއްވާ ފެނިއްޖެ


Faris Maumoon Majileehuge Memberu Kamuge Huvaa Kurahvaifi - Vaguthu\nފާރިސް މައުމޫން މަޖިލީހުގެ މެންބަރު ކަމުގެ ހުވާ ކުރައްވައިފި\n2 އަހަރު ކުރިން ( ޖޫން 9, 2015 )\nފާރިސް މެންބަރު ކަމުގެ ހުވާ ކުރައްވަނީ - ފޮޓޯ: އެމްޕީ ނިހާން\nމިދިޔަ ހޮނިހިރު ދުވަހު ބޭއްވި ރައްޔިތުންގެ މަޖިލީހުގެ ދިއްގަރު ދާއިރާގެ ބައި އިލެކްޝަން ކާމިޔާބު ކުރެއްވި ކުރީގެ ރައީސް އަލްއުސްތާޒް މައުމޫން އަބްދުލްގައްޔޫމްގެ ދަރިކަލުން ފާރިސް މައުމޫން ރައްޔިތުންގެ މަޖިލީހުގެ މެންބަރު ކަމުގެ ހުވާ ކުރައްވައިފިއެވެ.\nފާރިސް މައުމޫން މަޖިލީހުގެ މެންބަރު ކަމުގެ ހުވާ ކުރެއްވީ މިއަދު 4:00 ގައި މަޖިލީހުގެ އިދާރާގައި ބޭއްވި ހާއްސަ ރަސްމިއްޔާތެއްގައިއެވެ.\nމި ރަސްމިއްޔާތުގައި ފާރިސްއަށް ހުވާ ލައިދެއްވީ ސުޕްރީމް ކޯޓުގެ އުއްތަމަ ފަނޑިޔާރު އަބްދުﷲ ސައީދެވެ.\nއިލެކްޝަންސް ކޮމިޝަނުން އާންމު ކުރި ރަސްމީ ނަތީޖާ ދައްކާ ގޮތުން ފާރިސް މި އިންތިހާބު ކާމިޔާބު ކުރައްވާފައިވަނީ މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) ގެ ކެންޑިޑޭޓު އަޙްމަދު ރާޟީ އާއި ވާދަކުރައްވައިގެންނެވެ.\nފާރިސްއަށް ލިބިވަޑައިގެންފައިވަނީ 1238 ވޯޓެވެ. އެއީ ވޯޓުލީ މީހުންގެ 59.40 އިންސައްތައެވެ.\nފާރިސް އާއި އެންމެ ކައިރިން ވާދަކުރެއްވި ރާޟީއަށް ލިބިވަޑައިގެންފައިވަނީ 763 ވޯޓެވެ. އެއީ ވޯޓުލީ މީހުންގެ 36.61 އިންސައްތައެވެ.\nރަސްމީ ނަތީޖާ ދައްކާ ގޮތުން އިންތިހާބުގައި އަމިއްލަ ގޮތުން ވާދަކުރެއްވި ދެ ކެންޑިޑޭޓުންގެ ތެރެއިން ޝަހީމް އަލީއަށް ލިބިވަޑައިގެންފައިވަނީ 52 ވޯޓެވެ. އެއީ ވޯޓުލީ މީހުންގެ 2.50 އިންސައްތައެވެ. އަދި މޫސާ ނަސީރު އަހުމަދަށް ލިބިވަޑައިގެންފައިވަނީ 31 ވޯޓެވެ. އެއީ ވޯޓުލީ މީހުންގެ 1.49 އިންސައްތައެވެ.


3 Point Gehlligen Dhiyaee Kulhuntherin Faruvaakuda Kohlumun: Mohan - Vaguthu\n1 އަހަރު ކުރިން ( ސެޕްޓެމްބަރު 18, 2019 )\nކޯޗް މޯހަން ނޫސްވެރިންނަށް މައުލޫމާތު ދެނީ – ވަގުތު އިމޭޖްސް: މުހައްމަދު އަފްޒަލް\nދިރާގު ދިވެހި ޕްރިމިއާ ލީގުގައި މިއަދު ޔުނައިޓެޑް ވިކްޓްރީ އާއި ވާދަކޮށް އެއްވަރުވި މެޗަކީ އީގަލްސް ކުޅުންތެރިން އަމިއްލަ އަށް ގެއްލުވާލި މެޗެއް ކަމަށް އީގަލްސްގެ ކޯޗު މުހައްމަދު ޝިޔާޒު (މޯހަން) ބުނެފި އެވެ.\nވޯލްޑް ކަޕް ކޮލިފިކޭޝަނަށް ފަހު ދިވެހި ލީގުގެ ކުޅުނު މިއަދު ފެށިއިރު ހަވީރު ކުޅުނު މެޗު ނިމުނީ 4-4 އިން ދެޓީމު އެއްވަރުވެގެންނެވެ. މެޗުގެ ފުރަތަމަ ހާފުގައި މޮޅަށް ކުޅެ އީގަލްސް އިން ހާފު ނިންމާލީ ތިން ލަނޑުގެ ލީޑެއްގައި އޮވެ އެވެ. ނަމަވެސް ދެވަނަ ހާފުގައި އެ ޓެމްޕޯ އީގަލްސް އަށް ހިފަހައްޓާނުލެވުމުގެ ނަތީޖާއަކަށްވީ ޔޫވީ އިން ފަހަތުން އަރައި މެޗު އެއްވަރުކުރުމެވެ.\nމެޗައްފަހު ވާހަކަ ދައްކަމުން މުހައްމަދު ޝިޔާޒު (މޯހަން) ބުނީ މިއަދު އީގަލްސް އަށް ގެއްލިގެންދިޔައީ ލިބިފައި އޮތް ތިން ޕޮއިންޓް ކަމަށާއި ދެވަނަ ހާފުގައި އެޓީމުގެ ކުޅުންތެރިންގެ ފަރާތުން ވަރަށް އާދައިގެ ގޯސްތަކެއް ތަކުރާރުކޮށް ފެނިގެންދިޔަ ކަމަށެވެ.\n"އަތުގައި އިން ތިން ޕޮއިންޓް ގެއްލުވާލައިގެން ހަގީގަތުގައި މިއަދު މި ފޭބުނީ. ފުރަތަމަ ހާފުގައި މެޗު ރަނގަޅަށް ޑޮމިނޭޓްކޮށްގެން ކުޅެ ތިން ލަނޑުގެ ލީޑެއް ހޯދާފައިވަނިކޮށް މިހިސާބަށް ދާނީ ވަރަށް ފަރުވާކުޑަކުރެވުނީމަ. ވަރަށް ސިމްޕަލް މިސްޓޭކްސްތަކެއް އީގަލްސްގެ ކުޅުންތެރިންގެ ފަރާތުން ފެނިފައި މިހިރީ. ފުރަތަމަ ހާފުގައި ދެއްކުނު ޓެމްޕޯގައި ދެވަނަ ހާފު ނުފެއްޓުމުގެ ނަތީޖާ އަސްލު ފެނިގެންމިދިޔައީ، '' މޯހަން ބުންޏެވެ.\nމިއަދުގެ މެޗުގެ ފުރަތަމަ ހާފުގައި ޔުނައިޓެޑު ވިކްޓްރީ ފެނުނީ ވަރަށް އާދަައިގެ ގޮތަކަށެވެ. ނަމަވެސް ދެވަނަ ހާފުގައި އެޓީމުން ވަނީ ވަރަށް ބޮޑުތަން ކުޅުން ރަނގަޅުކޮށްފަ އެވެ. މެޗައްފަހު ވާހަކަދައްކަމުން އެޓީމުގެ ކޯޗު މުހައްމަދު ނަޒީހު ބުނީ ފުރަތަމަ ހާފު ނިމުނުއިރު އޮތް ނަތީޖާއަށް ބަލާފައި މެޗުން ޕޮއިންޓެއް ހޯދައިގެން ޔޫވީ ފޭބުމުން ހިތްހަމަޖެހޭ ކަމަށާއި ދެވަނަ ހާފުގައި ޔޫވީ ކުޅުންތެރިން ކުރި ހިތްވަރު ފުރަތަމަ ހާފުގައި ވެސް ކުރިނަމަ މެޗުގެ ނަތީޖާ ތަފާތުވީސް ކަމަށެވެ.\n'' ޖުމްލަކޮށް ބުނާނަމަ މެޗުން ލިބުނު ނަތީޖާ ރަނގަޅު. 4-4 އިން އެއްވަރު ކުރެވުނީމަ ގޯހެކޭ ނުބުނެވޭނެ. ފަހު ހާފުގައި ޔޫވީ ކުޅުންތެރިން ލީ އެފޯޓް ފުރަތަމަ ހާފުގައިވެސް ލެވުނު ނަމަ މެޗުން ތަފާތު ނަތީޖާ އެއް ނެރެވުނީސް. ޔޫވީ އަށް ވެސް ގޯލު ޖަހަން ފުރުސަތުތަކެއް ލިބުނު. އީގަލްސް އަށް ވެސް ފުރުސަތުތައް ލިބުނު. އެކަމަކު އެންމެ ރަނގަޅު ފުރުސަތު ލިބުނީ ފުރަތަމަ ހާފުގައި ކީޕަރާއެކު ވަން އޮން ވަން ސިޓުއޭޝަނެއްގައި ޔޫވީ އަށް. އެ ފުރުސަތު ގޯލަކަށް ބަދަލުކުރެވުނު ނަމަ ނަތީޖާ ތަފާތު ކުރެވުނީސް، '' މުހައްމަދު ނަޒީހު ބުންޏެވެ.\nމިއަދުގެ މެޗުން ލިބުނު ޕޮއިންޓާ އެކު އީގަލްސް ވަނީ ހަތް މެޗުން 13 ޕޮއިންޓް ހޯދައި ވަގުތޫ ގޮތުން ތާވަލުގެ ދެ ވަނައަށް ކުރިއަށް ޖެހިލާފަ އެވެ. އީގަލްސްއަށް ވުރެ އެއް މެޗު މަދުން ކުޅެފައިވާ ދަ ގްރާންޑޭ ސްޕޯޓްސް ކްލަބް މިރޭ މާޒިޔާއާ އެއްވަރު ކޮށްލައިގެން ވެސް އަލުން ދެ ވަނަ މަގާމް ލިބޭނެ އެވެ. މިއަދުގެ މެޗުން ހޯދި ޕޮއިންޓާ އެކު ޔުނައިޓެޑް ވިކްޓްރީ އޮތީ ތާވަލުގެ ހަތް ވަނައިގަ އެވެ. އެޓީމަށް ހަތް ޕޮއިންޓް ލިބިފައިވާއިރު އަށް ވަނައިގައި އޮތް ވިކްޓްރީ ސްޕޯޓްސް ކްލަބާއި ފުލުގައި ނިލަންދޫ ސްޕޯޓްސް ކްލަބަށް ޕޮއިންޓެއް ލިބިފައެއްނުވެ އެވެ.\nގްރީންގެ ފަރިތަކުރުންތައް ފަށައިފި، ސްކޮޑަށް ބޮޑު ބަދަލެއް\nދިވެހި ޕްރިމިއާ ލީގު ހުޅުވާ މެޗުގައި ބައްދަލުކުރާނީ މާޒިޔާ އާއި ޔޫވީ


Gulf ge thin gaumehgai "Bell Bottom" dhekkun manaa\nގަލްފްގެ ތިން ގައުމެއްގައި އަކްޝޭގެ "ބެލް ބޮޓަމް" ދެއްކުން މަނާ\nއަކްޝޭ "ބެލް ބޮޓަމް" ގެ މަންޒަރެއްގައި\nއަކްޝޭ ކުމާރުގެ ސްޕައި-ތުރިލާ "ބެލް ބޮޓަމް" އޮގަސްޓް 19 ވަނަ ދުވަހު ވަނީ ދުނިޔޭގެ ހުރިހާ ގައުމެއްގައި ރިލީޒް ކޮށްފަ އެވެ. ފިލްމު ބެލި ގިނަ މީހުނާއި ކްރިޓީކްސް މި ފިލްމުގެ މޮޅު ވާހަކަ ދައްކަމުން ދާއިރު ގަލްފުގެ ބައެއް ގައުމުތަކުގައި މި ފިލްމު ވަނީ މަނާ ކޮށްފަ އެވެ.\nސައޫދީ އަރަބިޔާ އާއި ގަތަރު އަދި ކުވޭތުގެ ސެންސަރު ބޯޑުތަކުން މި ފިލްމު ދެއްކުމުގެ ހުއްދަ ނުދިނީ ތާރީހީ ބައެއް ހަގީގަތް އޮޅުވާލާފައިވާ ކަމަށް ބުނެފަ އެވެ. މި ފިލްމު ބިނާ ކޮށްފައި ވަނީ 1980 އިގެ އަހަރުތަކުގައި ހިނގި މަތިންދާބޯޓެއް ހައިޖެކް ކުރުމުގެ ހަގީގީ ހާދިސާ އަކަށެވެ. ފިލްމުގައި ދައްކަނީ މަތިންދާ ބޯޓު ސަލާމާތް ކުރަން އިންޑިޔާއިން ހިންގި ސިއްރު އޮޕަރޭޝަނެކެވެ.\nރަންޖިތު އެމް. ތިވާރީ ޑައިރެކްޓް ކޮށްފައިވާ މި ފިލްމުގެ އިންޓަވަލުގެ ފަހު ބައިގައި ފެންނަނީ މަތިންދާބޯޓު ހައިޖެކްކުރި މީހުން ބޯޓު ޕާކިސްތާނުގެ ލާހޯރުން ޑުބާއީއަށް ގެންދާތަނެވެ. ނަމަވެސް 1984 ގައި ހިނގި ހަގީގީ ހާދިސާގައި މި ހައިޖެކް ކަންކަން ހައްލު ކުރެއްވީ އޭރު ޔޫއޭއީގެ ޑިފެންސް މިނިސްޓަރަކަށް ހުންނެވި ޝޭޚް މުހައްމަދު ބިން ރާޝިދު އަލް މަޚްތޫމް އަމިއްލަފުޅަށް އިސް ނަންގަވައިގެން އެމަނިކުފާނެވެ. ބޯޓު ހައިޖެކްކުރި މީހުން ހައްޔަރުކޮށް ބޯޓު ސަލާމަތްކޮށް އެކަމާ ގުޅޭ ހުރިހާ ކަމެއް ކުރީ ޔޫއޭއީގެ ކަމާ ބެހޭ އިދާރާތަކުންނެވެ.\nނަމަވެސް "ބެލް ބޮޓަމް" ގައި ދައްކަނީ މި ބޯޓު ސަލާމަތް ކުރުމުގެ ހުރިހާ ކަމެއްގައި އަކްޝޭގެ ކެރެކްޓާ އިސްކޮށް އުޅެނިކޮށެވެ. މި ފިލްމުގައި ބުނާ ގޮތުން ޔޫއޭއީގެ ޑީފެންސް މިނިސްޓަރަކަށް މި ބޯޓާ ގުޅޭ އެއްވެސް ކަމެއް އެނގިވަޑައެއް ނުގަންނަވަ އެވެ.\nގަލްފުގެ ގިނަ ގައުމުތަކަކުން މި ފިލްމު ދެއްކުން މަނާ ކުރާ ސަބަބަކީ މިއީ ކަމަށް އިންޑިޔާގެ ބައެއް ނޫސްތަކުން ބުނެފައި ވެއެވެ.\nކޮވިޑް-19 އިގެ ހާލަތު އިންޑިޔާގައި އަދިވެސް މުޅީން ހަމައަކަށް ނޭޅޭތީ ފިލްމުތަކަށް ސިނަމާތަކަށް މީހުންނަށް ވަދެވެނީ އެ ސިނަމާއެއްގެ ކެޕޭސިޓީގެ ދެބައިކުޅަ އެއްބަޔަށެވެ. އެހެން ކަމުން އަކްޝޭ އާއި "ބެލް ބޮޓަމް" ގެ ޕްރޮޑިއުސަރުން ސިނަމާގައި މި ފިލްމު ރިލީޒްކޮށްފައި ވަނީ ވަރަށް ބޮޑު ރިސްކެއް ނަގައިގެނެވެ. އަދި މިއީ އަކްޝޭ ކުރި ވަރަށް ހިތްވަރުގަދަ ކަމެއްގެ ގޮތުގައި ގިނަ މީހުން ވަނީ ސިފަ ކޮށްފަ އެވެ.\nފިލްމު ރިލީޒްކުރި ފުރަތަމަ ދުވަހު އިންޑިޔާއިން މި ފިލްމަށް ލިބުނީ 2.75 ކްރޯޑެވެ. މިއީ ފިލްމުގެ ބަޖެޓާ ބަލާއިރު ކުޑަ އަދަދެއް ނަމަވެސް މި ވަގުތުގެ ހާލަތަށް ބަލާއިރު ރަނގަޅު އަދަދެއް ކަމަށް ފިލްމީ ވިޔަފާރީގައި އުޅޭ މީހުން ބުނެ އެވެ. ސަބަބަކީ ސިނަމާތައް ހުޅުވިޔަސް އަދި ފިލްމު ބަލަން އެ ތަންތަނަށް ވަންނަން މީހުން ޖެހިލުން ވާތީ އެވެ. ނަމަވެސް މީހުން ގިނައިން ފިލްމުތަކަށް ވެއްދޭނީ ކޮންމެވެސް ބަޔަކު ހިތްވަރުކޮށް ރިސްކު ނަގައިގެން ކަމުން އަކްޝޭގެ މި މަސައްކަތަށް އެންމެން ވެސް ތައުރީފުކުރެ އެވެ.\nއަކްޝޭގެ އިތުރުން މި ފިލްމުގައި ހަރަކާތްތެރިވަނީ އާދިލް ހުސެއިނާއި ލާރާ ދައްތާ، ޑެންޒިލް ސްމިތު، ހުމާ ގުރައިޝީ އަދި ވާނީ ކަޕޫރެވެ.\nއިންޑިއާ އަކެޝޭ ކްމާރު ގަލްފް ސަރަހައްދު


SunOnline: ގެއްލިގެން ހަ ދުވަސް ފަހުން އާއިލާ އިން ރިޕޯޓްކުރުމުން ފުލުހުން ހޯދާ 14 އަހަރުގެ އަންހެން ކުއްޖާ އަކީ ނިޝާގެ ދަރިއެއް: އާއިލާ\n18 Apr 2010, 15:08\nގެއްލިގެން ހަ ދުވަސް ފަހުން އާއިލާ އިން ރިޕޯޓްކުރުމުން ފުލުހުން ހޯދާ އުމުރުން 14 އަހަރުގެ އަންހެން ކުއްޖާ އަކީ މަޝްހޫރު ފިލްމީ ބަތޮލާ މަރިޔަމް ނިޝާގެ ދަރިފުޅެއް ކަމަށް އާއިލާ އިން ކަށަވަރުކޮށްދީފި އެވެ.\nމަރިޔަމް ނިޝާގެ ފިރިމީހާ މިއަދު ބުނީ ވީނުވީ ތަނެއް ނޭނގިގެން ޓީވީން ފޮޓޯ ދައްކަމުންދާ ގ. މެމޮރީވިލާ، އައިޝަތު ރައިޝާ ގެއިން ނުކުމެގެން ގޮސްފައި ވަނީ އެއްވެސް ކަމަކާ މެދު ހިތްހަމަނުޖެހިގެން ނޫން ކަމަށެވެ.\nފުލުހުން ބުނީ ރައިޝާ ގެއިން ނުކުމެގެން ގޮސްފައި ވަނީ މިދިޔަ ހޯމަ ދުވަހު ކަމަށާއި ނަމަވެސް އެކަން ފުލުހުންނަށް ރިޕޯޓްކޮށްފައި ވަނީ އިއްޔެ ކަމަށެވެ.\nޓީވީން ފޮޓޯ ދައްކަން ފެށިތަނާ ރައިޝާ ފޯނުކުރި ކަމަށާއި ގެއަށް އަންނާނެ ކަމަށް ބުނި ކަމަށް އާއިލާ އިން ބުނެ އެވެ. ނަމަވެސް ފުލުހުން ބުނީ އެ ކުއްޖާ ފެނިފައިވާ ކަމުގެ އެއްވެސް މައުލޫމާތެއް ފުލުހުންނަށް ލިބިފައިނުވާތީ އޭނާ ހޯދުމުގެ މަސައްކަތް ފުލުހުން އަދިވެސް ކުރަމުން އަންނަ ކަމަށެވެ.


ރާއްޖެއިން އިތުރު 122 މީހުން ކޯވިޑަށް ޕޮޒިޓިިވްވެއްޖެ ރާއްޖެއިން އިތުރު 122 މީހުން ކޯވިޑަށް ޕޮޒިޓިިވްވެއްޖެ\nރާއްޖެއިން އިތުރު 122 މީހުން ކޯވިޑަށް ޕޮޒިޓިިވްވެއްޖެ\nރާއްޖެއިން އިތުރު 122 މީހުން ކޯވިޑަށް ޕޮޒިޓިވެއްޖެއެވެ.\nމިއާއެކު ކޯވިޑް ޖެހުނު މީހުންގެ ޖުމްލަ ޢަދަދު ވަނީ 76400 އިން މައްޗަށް އަރާފައެވެ.\nހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން އެންމެފަހުން އާއްމުކުރި ތަފާސް ހިސާބުތައް ދައްކާގޮތުން ބުދަ ދުވަހުގެ އިރުއޮއްސި 6:00 އިން ބުރާސްފަތި ދުވަހުގެ އިރުއޮއްސި 6:00 އާ ހަމައަށް ރާއްޖެއިން ކޯވިޑަށް ޕޮޒިޓިވްވެފައި ވަނީ 122 މީހުންނެވެ.\nމީގެތެރޭގައި މާލެ ސަރަހައްދުން ޕޮޒިޓިވްވި 24 މީހުންނާއި، އަތޮޅުތަކުގެ ރަށްރަށުން ޕޮޒިޓިވްވި 81 މީހަކު ހިމެނެއެވެ. އަދި ރިސޯޓްތަކުން 17 މީހަކު ޕޮޒިޓިވްވެފައިވެއެވެ. މިއާއެކު މިހާތަނަށް ރާއްޖެއިން ކޯވިޑަށް ޕޮޒިޓިވްވި މީހުންގެ ޢަދަދު ވަނީ 76454 އަށް އަރާފައެވެ.\nރާއްޖެއިން ކޯވިޑަށް ޕޮޒިޓިވްވާ މީހުންގެ ޢަދަދު ދަށްވެފައިވާއިރު މާލެ ސަރަޙައްދުން ރިޕޯޓުކުރާ ކޭސްތައް ވަނީ ވަރަށް ބޮޑަށް މަދުވެފައެވެ. އަދި ރަށްރަށުން ޕޮޒިޓިވްވާ މީހުންގެ އަދަދުވެސް ވަނީ ދަށްވެފައެވެ. މިއާއެކު މިބައްޔަށް މިވަގުތު ފަރުވާ ހޯދާމީހުންގެ ޢަދަދުވެސް އުޅެނީ 3،000 އިން ދަށުގައެވެ. މިވަގުތު މިބައްޔަށް ފަރުވާ ހޯދަމުން ދަނީ 2،587 މީހުންނެވެ. އަދި އެޑްމިޓްކޮށްގެން މިހާރު ފަރުވާ ދެމުންދަނީ 11 މީހުންނަށެވެ.\nވޭތުވެދިޔަ 24 ގަޑިއިރުގެ ތެރޭގައި 106 މީހުން ވަނީ ބަލިން ރަނގަޅުވެފައެވެ. މިއާއެކު ބަލިން މުޅިން ރަނގަޅުވި މީހުންގެ ޖުމްލަ ޢަދަދު ވަނީ 73637 އަށް އަރާފައެވެ. ފާއިތުވި 24 ގަޑިއިރުގެ ތެރޭގައި ބަލި ދެނެގަތުމަށް ރާއްޖޭގައި 6072 ސާމްޕަލެއް ވަނީ ޓެސްޓުކޮށްފައެވެ.\nރާއްޖެއިން ކޯވިޑް ޖެހުނު މީހުންގެ ޖުމްލަ ޢަދަދު 76400 އިން މައްޗަށް އަރާފައިވާއިރު، ކޯވިޑް ބަލީގައި ރާއްޖެއިން މިހާތަނަށް 218 މީހުން ވަނީ ނިޔާވެފައެވެ.


ބަޔާންގެ ކޯޗުކަމުން އަންޗެލޮޓީ ވަކިކުރީ ނެރޭ ދަށް ނަތީޖާގެ ސަބަބުން – Haftha\nބަޔާންގެ ކޯޗުކަމުން އަންޗެލޮޓީ ވަކިކުރީ ނެރޭ ދަށް ނަތީޖާގެ ސަބަބުން\nޖަރުމަންވިލާތުގެ ޗެމްޕިއަނުން ބަޔާން މިއުނިކްއާއި ފްރާންސްގެ ޕީއެސްޖީ އެންމެ ފަހުން ޗެމްޕިއަންސް ލީގުގައި ބައްދަލުކުރި މެޗުން ބަޔާން 3-0 ބަލިވުމާއިއެކު ފުޓްބޯޅައަށް ލޯބިކުރާ ގިނަބަޔަކު އެންމެ ބޮޑަށް ދެއްކި އެއް ވާހަކައަކީ މިފަހަރުގެ ޗެމްޕިއަންސް ލީގު ކާމިޔާބުކުރުމުގެ ބޮޑު ފުރުސަތެއް ޕީއެސްޖީއަށް އޮތް ވާހަކައެވެ.\nނުރައްކާތެރި އަދި އަގުބޮޑު ފޯވަޑް ލައިންއެއް އޮތް ޕީއެސްޖީއިން ވަނީ ޔޫރަޕްގެ އެންމެ ވަރުގަދަ އެއް ކުލަބުކަމުގައިވާ ބަޔާން މިއުނިކް ފަސޭހަކަމާއިއެކު އެ މެޗުގައި ބަލިކޮށްފައެވެ.\nޕީއެސްޖީ އަތުން 3-0ން ބަޔާން މިއުނިކް ބަލިވި ބަލިވުމަކީ އެކުލަބުގެ އިސް ވެރިން އެއްގޮތަކަށްވެސް ދެކެން ބޭނުންވާ ނަތީޖާއަކަށްނުވާއިރު މި ނަތީޖާގެ ސަބަބުން އެ ޓީމުގެ ހެޑް ކޯޗު ކާލޯ އަންޗެލޮޓީ ވަނީ މަގާމުން ވަކިކޮށްފައެވެ. އަންޗެލޮޓީ މަގާމުން ވަކިކުރެވުނު މައިގަނޑު ސަބަބެއްކަމަށް ބަޔާން އިން ބުނެފައިވަނީ މި ސީޒަނުގައި ބަޔާންގެ ފަރާތުން ފެންނަންޖެހޭވަރުގެ ކުޅުމެއް ފެނިގެންނުދާތީކަމަށެވެ.\nއަދި މީގެ އިތުރުންވެސް ޕީއެސްޖީއާއި ބައްދަލުކުރި މެޗުގައި ޓީމުގެ ބައެއް ސީނިއާ ކުޅުންތެރިން ފުރަތަމަ އެގާރައިގައި ނުހިމެނުމުންވެސް އަންޗެލޮޓީއަށް ވަނީ ފާޑުކިޔުންތައް އަމާޒުވެފައެވެ. އަންޗެލޮޓީ މަގާމުން ވަކިކުރުމުގެ ކުރިން ބަޔާންގެ މުހިންމު ކުޅުންތެރިންވެސް ވަނީ ކޯޗަށް އިތުބާރުކުރާކަމާއި މެދު ސުވާލުކުރެވުމުން ޖަވާބު ދިނުމުން އެއްކިބާވެފައެވެ. ޕީއެސްޖީއަށް ބަޔާނ ކޮޅަށް ތިން ލަނޑު ޖަހާފައިވާއިރު މި ނަތީޖާއަކީ ޕީއެސްޖީއަށް ލިބިގެންދިޔަ ވަރަށް ބޮޑު ހިތްވަރެކެވެ.\nބަޔާން މެޗުގައި އެންމެ ބޮޑަށް ފާހަގަ ވެގެންދިޔަ އެއް ކުޅުންތެރިޔަކީ އުމުރުން އެންމެ18 އަހަރުގެ ކިލިއަން އެމްބަޕޭއެވެ.އެމްބަޕޭ އަކީ ކުރިމަގުގައި ބެލޮން ޑި އޯއަށް ވާދަކުރާނެވަރުގެ މޮޅު ކުޅުންތެރިޔެއްކަމަށްވެސް ކުލަބުގެ އަދި ދުނިޔޭގެވެސް އެންމެ އަގުބޮޑު ކުޅުންތެރިޔާ ނޭމާރ ވަނީ ބުނެފައެވެ. މިއީ މެސީ އަދި ރޮނާލްޑޯއަށްފަހު ދެން ބެލޮން ޑި އޯ އުފުލާލާނެކަމަށް އެންމެ ގިނަ ބަޔަކު ދެކޭ ކުޅުންތެރިޔާގެ ބަސްތަކެކެވެ.


Gaazeege mi faharuge ninmumaamedhu ves PG ge kanboduvun\nގާޒީގެ މިފަހަރުގެ ނިންމުމާމެދުވެސް ޕީޖީގެ ކަންބޮޑުވުން\nޕްރޮސެކިއުޓާ ޖެނަރަލް ހުސައިން ޝަމީމް ނޫސްވެރިންނަށް މައުލޫމާތު ދެއްވަނީ -- ފޮޓޯ: އަވަސް\nމަސްތުވާތަކެތީގެ ވިޔަފާރިކުރާ ކަމަށް ތުހުމަތުކޮށް ދައުވާ އުފުލާފައިވާ މީހެއްގެ މައްސަލަ ނިންމި ގޮތާމެދު ޕްރޮސެކިއުޓަރު ޖެނެރަލް (ޕީޖީ) ހުސައިން ޝަމީމް ކަންބޮޑުވުން ފާޅުުކުރައްވައިފި އެވެ. މީގެ ކުރީންވެސް ކްރިމިނަލް ކޯޓުން ނިންމި ބައެއް ނިންމުންތަކާމެދު ޝަމީމް ކަންބޮޑުވުން ފާޅުކުރެއްވިއެވެ. އެފަދަ ކަމާއި ގުޅިގެން މަތީ ކޯޓުގެ ހުކުމެއްގައި އެކަން ފާހަގަކޮށް ޕީޖީގެ އަމަލު ކުށްވެރިވެސްކޮށްފައިވެއެވެ.\nޖޭއެސްސީގައި ގިނަ މައްސަލަތަކެއް އޮތް ކްރިމިނަލް ކޯޓްގެ ފަނޑިޔާރު ހަސަން ސައީދު މިފަހަރު ނިންމެވީ މަސްތުވާތަކެތީގެ ވިޔަފާރިކުރާ ކަމަށް ތުހުމަތުކޮށް ދައުވާ އުފުލާފައިވާ ގއ. ދާންދޫ / މިސްކިތްމަގުގެ، އިބްރާހިމް މުހައްމަދުގެ މައްސަލާގައި އޭނާގެ ގެ އާއި އޭނާ ގެންގުޅޭ ބައެއް ތަކެތި ފުލުހުން ފާސްކުރިކުރުމުގައި ފުލުހުންގެ ބެލުމުގެ ދަށަށް ގެންދިޔަ ތަކެތީގެ ލިސްޓެއް އޭނާއަށް ދީފައިނުވާތީ އެ މައްސަލަ ކުރިއަށް ނުގެންދިއުމަށެވެ.\nއުމުރު ދުވަހުގެ ޖަލު ހުކުމަކުން އިބްރާހިމް މުހައްމަދު ސަލާމަތްވި ހުކުމް އިއްވަމުން ފަނޑިޔާރު ހަސަން ސައީދު ވަނީ ޖިނާއީ އިޖުރާއަތުގެ ގާނޫނާ ހިލާފަށް އަމަލުކޮށްފައިވާކަން ފާހަގަކޮށްފައެވެ. އިބްރާހިމް މުހައްމަދުގެ ގެ އާއި އޭނާ ގެންގުޅޭ ބައެއް ތަކެތި ފުލުހުން ފާސްކުރިކުރުމުގައި ފުލުހުންގެ ބެލުމުގެ ދަށަށް ގެންދިޔަ ތަކެތީގެ ލިސްޓެއް ދީފައިނުވުމަކީ ޖިނާއީ އިޖުރާއަތުގެ ގާނޫނާ ހިލާފަށް ކަމެއް ކަމަށް ހުކުމްގައި ބުނެފައިވެއެވެ.\nއެ ނިންމުމާއި ގުޅޭގޮތުން ޝަމީމް ވިދާޅުވީ ޖިނާއީ އިޖުރާއާތުގައި ހުންނަނީ ރަނގަޅުކުރެވޭ ކަންކަމާއި ރަނގަޅު ނުކުރެވޭ ކަންކަން ކަމަށެވެ. އަދި މުޅި މައްސަލައިގެ މައުލޫއަށް އަސަރު ނުކުރާނަމަ އެއީ ބަލައިގަނެވޭނެ ކަމެއް ކަމަށް ސުޕްރީމް ކޯޓުން ކުރީން ނިންމާފައިވާ ކަމަށް ޝަމީމް ވިދާޅުވިއެވެ. ޝަމީމް އެ އިޝާރާތް ކުރައްވަނީ މަސްތުވާތަކެތި ފެނުނުކަމާމެދު މި މައްސަލާގައި ސުވާލެއް ނެތް ނެތުމަށެވެ.\n"ކްރިމިނަލް ކޯޓުގެ ނިންމުން އިސްތިއުނާފުކުރާނަން،" ޝަމީމް ވިދާޅުވިއެވެ.\nފުލުހުން ބުނީ އިބްރާހިމް މުހައްމަދު މަސްތުވާތަކެތީގެ ވިޔަފާރި ކުރާ ކަމަށް ލިބުނު މައުލޫމާތާއި ގުޅިގެން މަގުމަތިން އޭނާ ހުއްޓުވައި ފާސްކުރިއިރު އޭނާ ދުއްވި ސައިކަލުން މަސްތުވާތަކެތި ފެނިފައިވާ ކަމަށެވެ. އަދި އެ ތުހުމަތަށް އޭނާ ދިރިއުޅޭ ގެ ބަލާ ފާސްކުރިއިރު އެ ގެއިންވެސް މަސްތުވާތަކެއްޗާއި އެ ތަކެތި ބަންދުކުރާ އާލަތްތަކާއި ކިރުމަށް ބޭނުން ކުރާ އާލަތް ފެނިފައިވާ ކަމަށެވެ.\nކްރިމިނަލް ކޯޓްގެ ފަނޑިޔާރު ހަސަން ސައީދު މީގެ ކުރީން ނިންމެވި ބައެއް ނިންމުންތަކާމެދު ޝަމީމް ވަރަށް ބޮޑަށް ކަންބޮޑުވުން ފާޅުކުރައްވާފައިވެއެވެ. އަދި އެ ފަނޑިޔާރުގެ މައްސަލަ ޖޭއެސްސީއަށްވެސް ގެންދެވިއެވެ. ބައެއް ފަނޑިޔާރުންނާމެދު ވަރަށް އަވަހަށް ގޮތް ނިންމާ ޖޭއެސްސީން ހަސަން ސައީދުގެ މައްސަލާގައި ގޮތް ނިންމަން ދަނީ ފަސް ޖެހެމުންނެވެ.\nސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް + ކްރިމިނަލް ކޯޓް ހައިކޯޓް\nއަންމަޓީ ދޫކޮށްލި މައްސަލަ ސުޕްރީމް ކޯޓަށް\nދެ ކޯޓުން ބޭރުކޮށްލި މައްސަލަ ސުޕްރީމް ކޯޓުން ކާމިޔާބު\nދެ ކޯޓުން ބޭރުކޮށްލި މައްސަލަ ސުޕްރީމް ކޯޓަށް\nބަންދު މުރާޖައާކުރާނެ ގާބިލުކަމެއް ކޯޓުތަކުގައި ނެތް: ޕީޖީ


MDP primary: Baathil kuri Ga. Atoll ge promary anna hukuru dhavahu\nއެމްޑީޕީ ޕްރައިމަރީ: ބާތިލް ކުރި ގއ. އަތޮޅުގެ ވޯޓްލުން އަންނަ ހުކުރު ދުވަހު\nއއ. ތޮއްޑޫގައި ކުރިއަށް ދިޔަ އެމްޑީޕީގެ ޕްރައިމަރީގެ ވޯޓު ލުން: ބާތިލް ކުރި ގއ. އަތޮޅުގެ ޕްރައިމަރީ އަންނަ ހުކުރު ދުވަހު ބާއްވަނީ -- ސަލްވީން އަބްދުލް ހަމީދު | އަވަސް\nކުރިއަށް އޮތް ލޯކަލް ކައުންސިލްތަކުގެ އިންތިހާބުގައި ވާދަކުރާ އެމްޑީޕީގެ ކެންޑިޑޭޓުން ކަނޑައެޅުމަށް މިދިޔަ ހުކުރު ދުވަހު ބޭއްވި ޕްރައިމަރީގެ ތެރެއިން ވޯޓު ބާތިލް ކޮށްފައިވާ ގއ. އަތޮޅު ކައުންސިލްގެ ޕްރައިމަރީ އާއި އެ އަތޮޅުގެ ރަށު ކައުންސިލްތަކުގެ ޕްރައިމަރީ އަންނަ ހުކުރު ދުވަހު ބާއްވަން އެ ޕާޓީން ނިންމައިފި އެވެ.\nއެމްޑީޕީން މިރޭ ބުނީ، އިންތިހާބު ބާތިލްކޮށްފައިވާ ގއ. އަތޮޅު ކައުންސިލާއި އެ އަތޮޅުގެ ރަށު ކައުންސިލްތަކުގެ ޕްރައިމަރީގެ ވޯޓު ލުން އަންނަ ހުކުރު ދުވަހުގެ މެންދުރުފަހު 2:30 އިން ރޭގަނޑު 7:30 އަށް ކުރިއަށް ދާނެ ކަމަށެވެ.\nގއ. އަތޮޅުގެ ޕްރައިމަރީގެ އިތުރުން މިދިޔަ ހުކުރު ދުވަހު ބޭއްވި ޕްރައިމަރީގައި ނަތީޖާ ހަމަހަމަވެފައިވާ ގޮނޑިތަކުގެ ޕްރައިމަރީ ވެސް އަންނަ ހުކުރު ދުވަހު ބާއްވަން ހަމެޖިފައިވާ ކަމަށް އެމްޑީޕީން ބުންޏެވެ. ނަތީޖާ ހަމަހަމަވެގެން އަލުން ޕްރައިމަރީ ބާއްވަން ޖެހޭ ގޮނޑިތަކާއި ދާއިރާތައް ވަރަަށް އަވަހަށް އިއުލާން ކުރާނެ ކަމަށް އެ ޕާޓީން ބުންޏެވެ.\nމިދިޔަ ހުކުރު ދުވަހު ބޭއްވި އެމްޑީޕީގެ ޕްރައިމަރީގައި ގއ. އަތޮޅުގެ ބައެއް ރަށްރަށުގައި ވަނީ ހަމަނުޖެހުން ހިނގާފައެވެ. އަަދި އެ އަތޮޅު ކައުންސިލްގެ ވޯޓުގެ އިތުރުން އަތޮޅުގެ ތިން ރަށެއްގެ ރަށު ކައުންސިލްގެ ވޯޓު ވަނީ ބާތިލްކޮށްފަ އެވެ. އެއީ ވިލިނގިލި، ދާންދޫ، އަދި ކޮލަމާފުއްޓެވެ. އެ ރަށްރަށުގެ ވޯޓު ކަރުދާސްތައް ވެސް އަންދާލި އެވެ.\nއެމްޑީޕީގެ ޕްރައިމަރީގައި ނަތީޖާ ހަމަހަމަވި ގޮނޑިތަކާއި ވޯޓު ބާތިލް ކުރި ގއ. އަތޮޅުގެ ޕްރައިމަރީގެ ވޯޓުލުން އަންނަ ހުކުރު ދުވަހު ބާއްވަން އެ ޕާޓީން ނިންމާފައިވާއިރު، އަންނަ ހުކުރު ދުވަހު އިދިކޮޅު ޕީޕީއެމްގެ ޕްރައިމަރީ ވެސް އޮންނާނެ އެވެ. އެހެންކަމުން ވާދަވެރި އެންމެ ބޮޑު ދެ ޕާޓީގެ ޕްރައިމަރީގެ ވޯޓު ލުން އަންނަ ހުކުރު ދުވަހު ކުރިއަށް ދާނެ އެވެ.\nއެމްޑީޕީ ލޯކަލް ކައުންސިލްތަކުގެ އިންތިހާބު އެމްޑީޕީގެ ރިޔާސީ ޕްރައިމަރީ\nއަމިއްލައަށް ވާދަކުރާ ނަމަ އެމްޑީޕީން ވަކިކުރަން ނިންމައިފި\nއެމްޑީޕީ ޕްރައިމަރީ: މާލޭގައި ވޯޓު ފޮށި ބަހައްޓާ ތަންތަން ހަމަޖައްސައިފި\nއެމްޑީޕީގެ ޓިކެޓު 389 ކެންޑިޑޭޓަކު ކަށަވަރުކޮށްފި\nސައްހަ ވޯޓަކަށް ވާނީ އަދަދަށް ފާހަގަ ޖެހުމުން: އެމްޑީޕީ